ENSI yonna ng’ekuza olunaku lw’emmere, akulira Nationala Children Authority Martin Kiiza ategeezezza nti mu Uganda abaana 33 ku 100 abali wansi w’emyaka etaano bakona lwa kubulwa byakulya ebyetaagibwa mu mubiri omwana asobole okukula obulungi.\nAbaana ebitundu 14 ku 100 abali wansi w'emyaka etaano tebaweza kkiro omwana omulamu z'alina okubeera nazo ate abaana ebitundu 5 ku 100 bakogga ne bakenena lwa kubulwa byakulya.\nKiteeberezebwa nti abaana 97,185 (1.5 ku 100) bafa buli mwaka lwa ndya mbi ne babulwa ebirungo ebibezaawo obulamu.\nKiiza agamba nti okunoonyereza okukoleddwa kulaga nti abaana ebitundu 49 ku 100 balwala ne baggwamu omusaayi lwa ndya.\nEnkola eyatongozebwa mu 2016 emanyiddwa nga National Integrated Early Childhood Development (NIECD) erambika engeri omuzadde oba omuntu alabirira omwana gy'alina okumulabirira naddala mu byendya n'asobola okukula obulungi.\nLIPOOTI YA TWAWEZA BY'EZUDDE:\nOkunoonyereza okwakoleddwa aba Twaweza nga bali wamu ne Food Rights Alliance ne bafulumya lipooti mu July 2020 eraga nti abantu bakendeezezza nnyo ensasaanya, mu okuva ku bitundu 37 ku 100 mu January okudda ku bitundu 26 ku 100 mu May ne June 2020.\nEkyo kitegeeza nti bateekwa okukendeeza endya gye babadde balyamu mu biseera ebiyise kubanga tebakyalina sente.\nAmakkati ku maka agali mu Bannayuganda abakola ebitundu 49 ku 100 sente bazifuna kuva mu kulima ebirime n'ebibala oba enva .\nBuli maka 10 goosanga kubeerako abiri (2) abakola emirimu gy'obulunzi ekikola ebitundu 18 ku 100 ate ennyumba 10 osangako emu ng abo omulimu mwe baggya sente kulima.\nNga banjula lipooti eno, Agnes Kirabo owa Food Rights Alliance yagambye nti Corona atulaze nti waliwo abantu abetaaga obuyambi bw'emmere buli kiseera.\nMINISITULE Y'EBYOBULIMI KY'EGAMBA:\nAlex Lwekuba, kaminsona mu minisitule y'ebyobulimu, mu bubaka bwawadde mu New Vision mu kukuza olunaku lw'emmere mu nsi yonna agambye nti ssemateeka wa Uganda owa 1995, kikakata ku ggwanga okubeera n'emmere emala n'okutumbula endya ennungi.\nAgamba nti ng'oggyeko minisitule y'ebyobulimi, gavumenti egenze eteekawo ebitongole ebiruubirira okutumbula obungi bw'emmere era ofiisi ya Katikkiro wa Uganda y'ekwanaganya emirimu gyabyo.\nProf. Charles Ssekyewa naye mu bubakabwe ategeezezza nti emmere efuuyiddwa eddagala n'ebijimusa ebikole esobola okubeeramu ebiriisa naye nga yabulabe eri omubiri gw'omuntu.\nOkulima emmere nga tukozesa ebijimusa ebya nnakavundira, okugikwata obulungi mu kukungula n'entereka ebeera nnungi eri omubiri era tebeera na bulabe.\nENGERI ABANTU GYE BAFUNAMU MU KULIMA N'OKULUNDA:\nLipooti ya Twaweza eraga nti Bannayuganda bangi bakendeezezza ensasaanya okutuuka ku bitundu 30 ku 100 bw'ogeraageranya ne sente zebasasaanyanga mu mwezi gwa January.\nOkutwaliza awamu amaka mangi galaga nti sente zebasasaanya zeesala okuva ku 14,100/- buli lunaku zebasasaanyanga mu January nga kati basasaanya waakiri 10,800/- kyokka basigala ebyetaago ebimu tebabifunye.\nWabula abasinze okukosebwa beebo abali mu bitundu by'ebyalo, sente zebasasaanya zeesaze okuva ku 14,600/- okutuuka ku 10,300/- ate mu kibuga bavudde ku 13,100/- kati basasaanya 12,300/- ng'ate ebyetaago ebimu tebabifunye.\nAmaka agatasobola kufuna byetaago byonna geeyongedde okuva ku bitundu 22 ku 100 mu January okutuuka ku bitundu 26 ku 100.


ANI MULIMBA! Sebuufu ayogedde ku by'okusima vuvuzera y'omukyala, omusawo wa IHK eyattiddwa mu bukambwe, abasajja mulina ejjoogo - The Bridge Uganda\nRobert Sebuufu yewozezaako ku bigambibwa nti yali muganzi wa Violet Kakai eyali omusawo ku IHK eyattibwa mu bukambwe.\nKakai myaka 32 yattibwa nga 1 omwezi guno Ogwomunaana ku kyalo Bbumbu –Kiteezi mu disitulikiti y’e Wakiso nga baamukuba embazzi ku mutwe n’okumutematema.\nKakai yattibwa bba Simon Shimanya myaka 40 nga musomesa era baamukwattidde mu disitulikiti y’e Isingiro nga 12 omwezi guno Ogwomunaana.\nKu Poliisi, Shimanya agamba nti yatta mukyala we lwa bwenzi wadde yali yakamuzaalamu abaana basatu (3).\nAgamba nti ku lunnaku lwatta mukyala we Kakai, omukyala yakomawo ng’ali ne Sebuufu mu kamotoka akatono era ng’omusajja, yafuna obusungu nakwata embazzi okulumba okutta Sebuufu olw’okusigula mukyala we, wabula omukyala yateekayo omutwe mu ngeri y’okutaasa omusajja, naamutema.\nOmugenzi Kakai ne bba omutemu Simon Shimanya\nMungeri y’emu agamba nti omukyala Kakai yalina mu ntekateeka okutunda ettaka okutudde ennyumba ye ne Sebuufu, nga nakyo, kyayongera okumuggya mu mbeera.\nWabula mu sitetimenti ya Poliisi, Sebuufu agamba nti kituufu Kakai yali amumanyi bulungi kyokka yali mukwano gwe nnyo.\nSebuufu agamba nti teyali muganzi we nga n’olunnaku lwe yattibwa, yali waka.\nMungeri y’emu asambaze ebyogerwa nti Shimanya yali agenda kumutema embazzi ku lunnaku Kakai lwattibwa.\nEbigambo bya Sebuufu biraga nti Poliisi erina okunoonyereza ennyo okuzuula omulimba wakati wabwe wadde Shimanya ali ku musango gwa butemu mu kiseera kino.\nAmyuka omwogezi wa poliisi mu kampala n’emiriraano, Luke Owoyesigyire agamba nti Poliisi eyongedde amaanyi mu kunoonyereza, okuzuula ekituufu.\nKigambibwa Shimanya oluvanyuma lw’okufuna siriimu olw’obwenzi, omukyala Kakai yagaana okuddamu okwegatta naye ng’alina okunoonya omusajja omulala, omusajja kwe kumutta olw’ebubba.


Bwoba tosobola kusasula musolo toweereza ssente - Hon. Orot - Radio Simba, The Best Luganda Station in the World !\nBwoba tosobola kusasula musolo toweereza ssente – Hon. Orot\nOmubaka wa Kanyum County mu Disitirct ye Kumi Ismael Orot nga wakibiina kya NRM agamba ye teyejjusa kuba nti yawagira ekiteeso ekyaleetebwa eky’omusolo ku Social Media ne Mobile Money. Agamba nti omusolo guno mulungi nnyo kuba bw’oba okozesa Internet oba okuweereza ssente tewaba akusindisi oziweereze. Bwoba tobyagala biveeko.\nOno kinajjukirwa yalondebwa okubeera Minisita omubeezi ow’ebyenguudo nga 6 – June – 2016 wabula nasuulibwa akakiiko ka Palamenti akasunsula ababa balondeddwa nga bagamba nti ebiwandiiko bye byali bamunyoto.\npoliisi ekutte abasajja bana abasangiddwa basala waya z’amasanyalaze e lwengo


Bukedde Online - Ab'omu Ghetto omugaati gwa Museveni gubatabudde\nKe nfunye Maneja Kavuma ebyange biteredde - John Blaq\nABARASITA b’omu Ghetto batabuse. Beetemyemu ku bukulembeze bwa Butcherman, Pulezidenti Museveni gwe yalangiridde gye buvuddeko nga ye Pulezidenti w’omu Ghetto n’amuwa n’omulimu.\nKabaya ne Ghetto King\nABARASITA b'omu Ghetto batabuse. Beetemyemu ku bukulembeze bwa Butcherman, Pulezidenti Museveni gwe yalangiridde gye buvuddeko nga ye Pulezidenti w'omu Ghetto n'amuwa n'omulimu.\nAbarasita baagambye nti bo bamanyi Kabaya nga pulezidenti w'omu Ghetto kyokka ne bawa Butcherman amagezi okulya omusimbi gwe baba bagumuwadde. Bino baabyogeredde mu lukung'aana lwe baakubye mu Ghetto y'omu Kisenyi ku Ssande.\nBaabadde bakulembeddwamu omuyimbi Nick Rasta eyeeyita Ghetto King. Ono abadde y'akadda okuva e South Africa gye yawangulidde engule y'okukuba omuziki era bwe baamutegeezezza ku mawulire g'okuwamba mukama we Kabaya n'atabuka.\n‘Pulezidenti wa Ghetto amanyiddwa ye Kabaya kale kibeera kikyamu abantu nga Kusasira ne Full Figure abatamanyi bya Ghetto okuwabya omukulembeze w'eggwanga ne bamulaga Butcherman atali mutuufu. Kikyamu nnyo okweyita kyotali. Kabaya yagambye nti Butcherman abeere eyo mu ofiisi ze naye tageza n'alinnya mu Ghetto kubanga bajja kumuliirayo.


Bukedde Online - Mmange yayagala nnyo mbuulire enjiri ne bigaana - Victor Kamenyo\nLwaki abayimbi baganza ba 'Sugamami'\nSheila bamugambye okuyimba ennyimba za Big...\nVictor Kamenyo, 21 ng’amannya ge amatuufu ye Derrick Katongole mutabani w'omusumba Rossette Mirembe n'omugenzi Kayizzi Mesach abatuuze b'e Mityana Kikumbi wabula nga Kamenyo yakulira Kawaala mu ggombolola y’e Lubaga.\nKamenyo (mu katono) ng’ali ne nnyina.\nOno kati y'omu ku bayimbi abazze batutumuka mu kuyimba mu myaka esatu egiyise era kati kumpi buli kivvulu abeerako.\nKamenyo ayatiikiridde nnyo oluvannyuma lw’okuyimba oluyimba "Sirina malala" lwe yatongoza ku lunaku lwe lumu ne munne Gravity omutujju bwe batalima kambugu lwe yali atongoza oluyimba lwe "Omooto" kyokka ng’ababiri bano baasomera wamu, mu kibiina kimu ne batandiikiriza okuyimba nga bakyali mu S4 ku Old Kampala SSS.\nOkusoma kwa Kamenyo\nYatandikira ku Hope Nursery School e Kawaala n’adda ku Kawaala Primary School gye yava okudda ku Old Kampala SS, okuva ku S1 okutuuka ku S5 gye yagobwa ng'emiziki gimusingidde ebitabo olwo S6 naagituulira ku St. Peters e Nsambya. Bwe yamala yagenda ku LDC okusoma amateeka kyokka ng'eno yamalayo emyaka 3 era ne bigaana ng'okuyimba kumusingira embaga etanyumye.\nOyingira otya ekisaawe ky'okuyimba?\n"Nze abantu bangi beewuunya nnyo okuwulira nti nnyingidde ekisaawe ky'okuyimba ne nsuulawo akapiira ke nnali mannyi ennyo. Bwe nalemwa okusoma amateeka e Makerere kwe kusalawo okutandikira ddala okuyimba yadde nga nnali natandikako dda mu S.3.\nNasooka kutuukirira Aziz Azion nga mmaze okuyiiya akayimba kange aka Sirina Malala nga buli kivvulu ky’agenda okuyimbako nange ssimuva ku lusegere era wano we nafuniranga akakisa akalinnyako ku siteegi.\nOluvannyuma lw'oluyimba lwange okukwata akati nafuna akasimu okuva mu South Afrika mu kibiina kya MZANZI nga bansaba okubeegattako mu kibiina kyabwe mu ttabi eryo’mu Uganda.\nNasanyuka nnyo era olunaku olwaddako na ηηenda ne nteeka omukono ku kontulakiti"\nMukadde wo yawulira atya bwe yawulira nti oyingidde okuyimba n’ova mu kusoma?\nNze mange Musumba mulamba ng’alina n'Ekkanisa gy’atwala.\nYawulira bubi nnyo ng'omuzadde ayagaliza omwana we ekirungi. Yasooka n’anyiigira akabanga akawerako ng'alowooza nti okuyimba biba bya bayaaye wabula kyamubuukako bwe nali ntongoza oluyimba lwange Sirina Malala ku Muganzirwazza bwe yalaba omuntu omuyitirivu mu kivvulu nga mulimu abantu ab'obuvunaanyizibwa okuva mu ofi isi ez'enjawulo olwo naakakasa nti abayimbi tebaba bayaaye.\nVictor Kamenyo ng’ali mu maaso g’emmotoka ye.\nYalinnya ku siteegi n’ansabira essaala okwongera okututumuka mu kuyimba.\nOlutalo lwo ne Gravity lwava ku ki ate nga mwakolagananga bulungi emabega nga mukyali mu ssomero?\nOmuntu bw’afuna ku ssente akyuka, Gravity twasoma ffembi ku Old Kampala era mu kibiina kimu.\nTwasambanga ffembi omupiira mu ttiimu y'essomero wano we twava ne tutandika okuyimba ffembi nga tukyali mu S3 era twesuubizanga obuteerekerera ffembi mu kuyimba.\nLumu twaddukako ku ssomero ne tugenda tuyimbe ku National Theatre ne batugoba okumala wiiki bbiri wabula Gravity bwe yansooka okututumuka nze naneerabira nga takyandabawo.\nNamusaba tuyimbeyo akayimba ffembi ke twali twayiiya edda mu ssomero nange nveeyo kyokka nga byonna nsiwa nsaano ku mazzi. Nange natandika okwerwanako okutuuka bwe navaayo.\nBuzibu ki bw’osanze mu kisaawe ky'okuyimba?\nObutaagaliza busukkiridde ate nga ne ssente zikyali ntono mu kuyimba naye bo bannaffe omuli n'abooluganda bwe bakusaba ku ssente n'obagamba nti tolina nga banyiiga.\nYe bannange nga ssikulabangako na muwala yenna, oyimiridde otya mu nsonga ezo?\nNkoze ekisoboka kyonna okulaba nga nneekuuma nsobole okufuna omuwala omutuufu wadde nga babadde banneekwanira naye omwaka guno nga Mukama ye Musumba wange ninayo agenda okunnyanjula singa enteekateeka zange ziba ziyiseemu bulungi.\nKati olina ennyimba mekka?\nNnina ennyimba 12 wabula Sirina Malala, olukiiko ne baveeko lwe nayimba ne David Lutalo ze zikyasinze okukwata abantu omubabiro.\nBizinensi ki endala z’olina mw’oggya ssente ezikubeezaawo ng'oggyeko okuyimba?\nNdi musajja mulimi wa ntangawuzi n'okulunda embuzi eziwerera ddala 30 ewaffe e Mityana.\nBiki by’ofunye mu kuyimba?\nNfunyeemu emikwano, nguzeemu akamotoka, nagulayo n'ettaka 50 ku 100 e Nansana Ganda era nteekateeka kuzimba.\nKizibu ki kyokyasinze okusanga mu bawagizi bo?\nBe bakyala abakulu abankwana nga waliwo n'omusuubuzi omu mu Kampala ow'amaanyi eyansaba okumuzaalamu obuzaazi omwana ye amwerabirire, ekintu kye sisobola kukola kubanga eddiini yange ekivumirira.


Bukedde Online - Ebbumba eryenyinyalwa abasinga lintambuzizza amawanga n'okumpanguza engule\nEbbumba eryenyinyalwa abasinga lintambuzizza amawanga n'okumpanguza engule\nWeenogere ssente ng’oyongera omutindo ku...\nOkutunda apo nkuguzeemu embuzi era sejjusa...\nAdded 16th November 2018\nBulikye mmumba nkijjuukirirako maama eyambeererawo mu bulamu kyokka n'atabaawo kugabana ku ntuuyo ze.\nSserunkuuma ng'aggya ebimu ku bibumbe by'akola mu kyokero.\nBya Scovia Babirye\nABANTU bangi bakaaba emirimu ate ng’egimu bagiraba ng’egya wansi egikolebwa abajama era abataasoma.\nWabula wuuno omusomesa mu yunivasite y'e Makerere eyeenyumiriza mu kubumba omulimu abasinga gwe bateeyunira olw’okuba obeera mu bbumba ekiseera kyonna. Annyonnyola bw’akola emirimu gye nga kw’atadde n’okutendeka abayizi mu yunivasite e Makerere ne by’afunye ate ne gy’alaga:\nEbimu ku bibumbe bya Sserunkuuma nga bikozeseddwa okutimba n'okulabisa ekifo obulungi n'ebimu biwanikiddwa waggulu okulengejja\nNze Bruno Sserunkuuma, nasoma essomo lya ‘Fine Art’ ne nkuguka mu kubumba kiyite ‘Ceramics’.\nMu kubumba mugenderamu ebibumbibwa mu bbumba ne byokebwa okusobola okuguma obulungi nga tayiro, ebikopo, ebituulwako ku kaabuyonjo, amasowaani, ensuwa, ebikozesebwa okutimba, ebibumbe by’abantu oba ensolo n’ebirala bingi.\nEmu ku bisuwa Sserunkuuma by'abumba nga kiwundiddwaako ebifaananyi by'ebinyonyi nga kituuziddwa ku biti ebisaleesale ebikoze akaswa\nDizayini z’ebibumbe zoogera ku Afrika\nDizayini ze nteeka ku bibumbe bye nkola ezisinga zibeera zoogera ku kintu ekyo kwe nzitadde kye kikola. Naye ebisinga bibeera byogera ku bakyala ba Afrika n’obuzibu bwe basanga naddala ku by’obufuzi, obutaweebwa mukisa ng’abaami, obulwadde nga siriimu n’ebirala.\nEky’okulabirako nabumba ensuwa nga ngiggye ku luyimba lw’omugenzi Basudde ng’agamba nti, ‘Ekiwuka kyagwa mu ntamu, ng’ategeeza nti abakyala be balina omusango ku siriimu era nagifunamu n’engule’.\nEkibumbe ky'omukazi atemeddwaako emikono ng'akyusizza ensingo\nEmirimu gyange ngikola okujjuukirirako maama\nEmirimu gyange egisinga ngitambuliza ku bakyala kuba maama wange ye yampeerera era n’andabirira mu buli kimu kyokka ate n’afa nga tebannantikkira. Kati ngezaako nnyo okumujjukira olw’okuweerera omuntu nga nze era mujjuukirira mu bibumbe byange.\nSserunkuuma ng'alaga ekimu ku bibumbe bye yawundako abakyala\nEra ndowooza nti, abakyala basaana okuweebwa ekitiibwa eky’enjawulo kuba bayita mu bingi. Era emirimu gyange egimu egikwata ku bakyala gye gyawangula n’engule endala eya UNESCO.\nEbibumbe eby'enjawulo ebiwundiddwaako abakyala n'embeera endala\nDizayini endala nziggya mu firimu okugeza mu firimu ya ‘Last King of Scotland’ eyali ekwata ku Amin, nze nabumba ensuwa ezaali mu kisenge kya Amin bwe baali bakwata firimu eyo. Okuva olwo firimu eyo ngiggyamu emboozi nnyingi ze nyumya ku bibumbe byange.\nEbintu bye nkola sikoma ku kubisomesezaako bayizi wabula n’okubitunda mbitunda era ng’akatale kaabyo kasinga kuva mu bitongole ebikola emirimu gy’obwannakyewa, ebitebe by’amawanga amalala.\nGavumenti n’abaali abakugu mu bintu eby’enjawulo. Ebintu byange bitandikira ku 5,000/- n’okudda waggulu.\nEbiseera ebisinga bw’ogenda ku mutimbagano n’oteekamu Bruno Sserunkuuma ondaba oba n’oteekamu Ceramic Artist era ondaba oba okugenda ku website yange www,rhinoheadgallery.com oba okunsanga ku Makerere University ku School of Art, era eno yonna nfunirayo akatale kanene.\nEbimu ku bibumbe by'akola\nEbbumba nkozesa lya wano\nEkirungi Uganda Mukama yatuwa ebbumba eddungi okusinga ku nsi ezituliraanye era ebbumba lyonna lye nkozesa lyaffe wano, langi ezimu nzeekolera endala ne nzigula ebweru kuba nzibu za kulabika ate za buseere.\nBwe tuba tugenda okubumba tusooka kukuba pulaani ku lupapula kati bw’oba obumba ogoberera pulaani eri ku lupapula okwewala okukola ensobi.\nNnambudde amawanga mangi ate amanene nga njolesa emirimu gyange kye nnali sisuubira, mbaddeko mu e Denmark, UK, Egypt, Burkinafaso n’amalala ate nga mpangulirayo engule ez’enjawulo.\nNneenyumiriza mu lukung’aana lwa CHOGM, kuba ekirabo ekyaweebwa Prince Charles nze nakibumba era kyantunda nnyo n’okunnyongera ettutumu mu nsi z’ebweru.\nDrake Ssewagudde ng'annyonnyola ebimu ku bikwata ku bisuwa ebikolebwa kitaawe Sserunkuuma\nAbayizi ba yunivasite bangi be nsomesezza abettanidde omulimu guno ate nga bagufunyeemu.\nFamire yange nayo sigyerabira, bonna baagala bye nkola era beenyigiramu ku mitendera egy’enjawulo mu mulimu guno y’emu ku nsonga ennyongera amaanyi nga nkola.\nEbintu bye nkola Gavumenti ebiraba nti birungi naye tebabisiima ate nga ffe twagala abantu babyeyunire bakome n’okukozesa pulasitiiki kuba akolebwa mu woyiro avaamu endwadde ezitawaanya ennyo abantu.\nEbimu ku bisuwa ebibumbibwa Sserunkuuma\nMu Afrika, tuli baavu nnyo, mu maka gaffe tujjuzaamu pulasitiiki na byuma ebijjudde obutwa ebisinga okutambuza endwadde. Ebibumbe bwe tubigula tubiterekera bagenyi, kyokka ate Abazungu ne babigula y’ensonga lwaki ffe endwadde zituluma okusinga Abazungu.\nEssowaani, ebbakulu n'ensuwa y'amazzi byonna nga bibumbe mu bbumba ne biwundibwa bulungi\nAbantu balina okukoma okukozesa pulasitiiki n’obuveera waakiri beeyunire empapula oba ebibumbe.\nSchool of Fine Art,\nObugagga tubuggye mu kukola bibumbe\nSsente ze nkoze mu bulambuzi tezinjuliriza kukozesebwa\nMukole ebibiina mu nkola y'obwegassi mwekulaakulanye\nAmagye gasazeeko ffaamu ya taata...\nAMAGYE ne poliisi basazeeko ffaamu ya taata wa Bobi Wine omugenzi Wellington Jackson Ssentamu e Gomba.


Obadde okimanyi nti butto wa pine alwanyis...\nNGA World Cup y'okubaka ebulako mbale etandike, Uganda efunye ensonga endala okwongera okufiirawo oluvannyuma lw'okulinnya ebifo mu nsengeka.\nShe Cranes, ttiimu y'eggwanga ey'okubaka, eri mu keetalo nga yeetegekera World Cup etandika wiiki ejja nga July 12, mu kibuga Liverpool e Bungereza. Empaka zino we zituukidde nga Uganda erinnye ekifo mu nsengeka z'ekibiina ekiddukanya okubaka mu nsi yonna ekya International Netball Federation (INF), okuva mu kyomusanvu okudda mu kyomukaaga.\nMu kyomukaaga Uganda yaggyeewo Malawi, eyasindiikiriziddwa okutuuka mu kyomwenda emabega wa Scotland (7) ne Northern Ireland (8). Bakyampiyoni b'ensi yonna aba Australia be bakulembedde ne baddirirwa Jamaica, Bungereza ne New Zealand, ate South Afrika, ekwata ekisooka mu Afrika n'ebeera yakutaano mu nsi yonna.\nVincent Kiwanuka, omutendesi wa She Cranes yagambye nti amawulire gano gaakwongera abazannyi be amaanyi n'okwekkiririzaamu, n'okubaggulirawo emikisa okuzannya 'pulo', kuba Uganda egenda kwongera okuyitibwa n'okwetaba mu mpaka ez'omuzinzi eziwerako, kibayambe okulabibwa bakitunzi ba kiraabu ez'amaanyi.\nSSENTE ZIKYABEESAMBYE Mu kiseera kye kimu, enkambi ya She Cranes ekyali mu kattu olwa Gavumenti okulwawo okubawa ssente obuwumbi 2.1, ze yeeyama okubayamba okukola ku nteekateeka z'okugenda mu World Cup.\nKu ntandikwa y'omwezi oguwedde, Ssaabawandiisi w'akakiiko akaddukanya emizannyo mu ggwanga aka NCS, Dr. Bernard Ogwel, yalangirira ttiimu y'abazannyi 15 n'abakungu mukaaga abagenda okukiikirira Uganda mu mpaka zino.\nBano bonna beetaaga tikiti z'ennyonyi, okubasasulira we banaasula, n'ebintu ebirala, wabula ensimbi tezinnalabika.\nJocelyn Uchanda, maneja wa She Cranes, agamba nti ssente zino era baali bategeseeko enzannya z'omukwano n'amawanga nga; Australia, Jamaica ne Malawi, kyokka tebaasobola kukituukiriza. "Ttiimu erina okusitula ku Lwokutaano luno wabula emikisa gy'okukituukiriza gikyali mitono ddala," Uchanda bwe yategeezezza.\nAgattako nti ensimbi bwe zinaabula bajja kusooka kutwalako abazannyi abatandika n'abatendesi abamu, abalala babeegatteko oluvannyuma. MINISITA ATANGAAZIZZA Minisita w'Ebyemizannyo, Charles Bakkabulindi yaggumizza abookubaka nti ssente zikolebwako, era bajja kuzifuna ng'olunaku ttiimu lw'esimbulirako terunnatuuka.\nOmukazi afumise bba n'amutta


Bukedde Online - Omuliro gusaanyizzaawo ekibanda ky’embaawo e Bwaise\nWeewale okukuba endobo mu mmotoka ya ‘automatic’...\nBano balumiriza omukulu w’essomero lya Biral P/S, Tekana Bruhan erisangibwa e Bwaise okuba emabega w’okwokya ekibanda kyabwe nga bagamba nti ku Lwomukaaga yabalabula n’abagamba nga bwe batagenda kukolera mu kifo ekyo kubanga bafuumuuliza abayizi obukuta obuva ku mbaawo.\nAbasuubuzi nga batunuulira emmaali yabwe eyayidde.\nABASUUBUZI abakolera mu Industrial Area e Bwaise bali maziga olw’omuliro ogutannategeerekeka gye gwavudde okukwata emmaali yaabwe n’esaanawo ku ssaawa 8:00 ogw’ekiro.\nBongeddeko nti Tekana yabaleeterako abafere abeeyita abakozi ba KCCA ne babalagira okuyimiriza okukola okutuusa nga bagonjodde ensonga, kyokka bano baasalawo okwekubira enduulu ewa Town Clerk, Moses Sunday ku Lwomukaaga n’abategeeza nga ye bw’atakimanyiiko era n’abalagira okuddamu okukola emirimu gyabwe.\nAkulira abakozi ku kibanda kino yeesitudde n’agenda ku Biral okulaba omukulu w'essomero lino boogere naye tebaamusanzeewo wabula oluvannyuma lw'akaseera yazze kyokka olwatuuse yatandise na kuboogerera bisongovu n’okubalabula okumugendako empola kuba alina obulamu bw’abaana bangi obuli mu mikono gye tebamuwaliriza kukola kyajja kwejjusa obulamu bwe bwonna.\nBano basabye gavumenti okuvaayo ebayambe kuba beewola looni okutandikawo emirimu gyabwe kyokka nga babadde tebannasasula ssente kuzimalayo nga tebamanyi w ebagenda kutandikira.\nIndustrial Area Bwaise,\nTown Clerk, Moses Sunday


Ezeekyeri 29 | Bayibuli ey'Oku Mukutu Gwaffe Ogwa Intaneeti | New World Translation\nObunnabbi obukwata ku Falaawo (1-16)\nMisiri ya kuweebwayo eri Babulooni ng’empeera (17-21)\n29 Ku lunaku olw’ekkumi n’ebbiri olw’omwezi ogw’ekkumi, mu mwaka ogw’ekkumi, Yakuwa yayogera nange n’aŋŋamba nti: 2 “Omwana w’omuntu, amaaso go goolekeze Falaawo kabaka wa Misiri olangirire ebinaamutuukako, n’ebinaatuuka ku Misiri yonna.+ 3 Yogera ebigambo bino: ‘Bw’ati Yakuwa Mukama Afuga Byonna bw’agamba: “Kaakano ndi mulabe wo, ggwe Falaawo kabaka wa Misiri,+Ogusolo ogunene ogw’omu nnyanja ogugalamidde mu myala egiva ku mugga gwagwo Kiyira,+Agambye nti, ‘Omugga Kiyira gwange. Nze nnagwekolera.’+ 4 Naye nja kuteeka amalobo mu mba zo, ndeetere ebyennyanja by’omu mugga gwo Kiyira okukwatira ku magalagamba go. Nja kukuggya mu Mugga gwo Kiyira awamu n’ebyennyanja byonna eby’omu Mugga Kiyira ebikwatidde ku magalagamba go. 5 Nja kukuleka mu ddungu ggwe n’ebyennyanja byonna eby’omu mugga gwo Kiyira. Ojja kugwa ku ttale, era tewali ajja kukuggyawo wadde okukuziika.+ Nja kukuwaayo oliibwe ensolo ez’omu nsiko n’ebinyonyi eby’omu bbanga.+ 6 Awo abantu bonna mu Misiri bajja kumanya nti nze Yakuwa,Kubanga baali ng’olumuli ab’ennyumba ya Isirayiri bwe baabeesigamako.+ 7 Bwe baakukwata omukono, wamenyekamenyeka,N’oleetera ebibegaabega byabwe okuwogoka. Bwe baakwesigamako, wamenyeka,N’oleetera amagulu gaabwe okukankana.”+ 8 “‘Kale bw’ati Yakuwa Mukama Afuga Byonna bw’agamba: “Ŋŋenda kukuleetako ekitala,+ era nja kukumalamu abantu n’ensolo. 9 Ensi ya Misiri ejja kufuuka matongo;+ era bajja kumanya nti nze Yakuwa, kubanga ogambye* nti, ‘Omugga Kiyira gwange; nze nnagukola.’+ 10 Kale ndi mulabe wo ggwe n’omugga gwo Kiyira, era ensi ya Misiri nja kugifuula nkalu era matongo,+ okuva e Migudooli+ okutuuka e Seyene+ ne ku nsalo ya Esiyopiya. 11 Tejja kuyitamu muntu wadde ensolo,+ era tejja kubeeramu bantu okumala emyaka 40. 12 Ensi ya Misiri nja kugifuula matongo okusinga ensi endala ezaali zifuuse amatongo, era okumala emyaka 40+ ebibuga byayo bijja kuba matongo okusinga ebibuga ebirala ebyali bifuuse amatongo; Abamisiri nja kubasaasaanya mu mawanga ne mu nsi ez’enjawulo.”+ 13 “‘Bw’ati Yakuwa Mukama Afuga Byonna bw’agamba: “Oluvannyuma lw’emyaka 40, nja kukuŋŋaanya Abamisiri mbaggye mu mawanga gye baasaasaanyizibwa;+ 14 Abamisiri abaawambibwa nja kubakomyawo mu nsi ya Pasuloosi,+ ensi mwe basibuka, era bajja kufuuka obwakabaka obutali bwa maanyi. 15 Obwakabaka bwa Misiri bujja kuba bwa wansi okusinga obwakabaka obulala bwonna era tebujja kuddamu kufuga mawanga malala;+ Abamisiri nja kubafuula batono nnyo baleme kuddamu kuba na buyinza ku mawanga malala.+ 16 Ab’ennyumba ya Isirayiri tebajja kuddamu kussa bwesige mu Misiri,+ era kijja kubajjukiza nti baakola nsobi okusaba Abamisiri babayambe. Bajja kumanya nti nze Yakuwa Mukama Afuga Byonna.”’” 17 Ku lunaku olusooka olw’omwezi ogusooka, mu mwaka ogw’amakumi abiri mu omusanvu, Yakuwa era yayogera nange n’aŋŋamba nti: 18 “Omwana w’omuntu, Kabaka Nebukadduneeza*+ owa Babulooni yakozesa nnyo eggye lye okulwanyisa Ttuulo.+ Buli mutwe gwakutuka ekiwalaata era buli kibegaabega kyayubukako olususu. Kyokka ye n’ab’eggye lye tebaafuna mpeera olw’amaanyi ge baamalira ku Ttuulo. 19 “Kale bw’ati Yakuwa Mukama Afuga Byonna bw’agamba, ‘Nebukadduneeza* kabaka wa Babulooni+ ŋŋenda kumuwa ensi ya Misiri, era ajja kutwala eby’obugagga byayo era agiggyemu omunyago mungi; ebyo bye bijja okuba empeera y’eggye lye.’ 20 “‘Nja kumuwa ensi ya Misiri ng’empeera kubanga yalwanyisa Ttuulo ku lwange,’+ bw’ayogera Yakuwa Mukama Afuga Byonna. 21 “Ku lunaku olwo ab’ennyumba ya Isirayiri nja kubamereza ejjembe,*+ era nja kukuwa akakisa oyogerere mu bo; era bajja kumanya nti nze Yakuwa.”\n^ Obut., “agambye.”\n^ Obut., “Nebukadduleeza,” engeri endala erinnya eryo gye liwandiikibwamu.\n^ Oba, “nja kuwa ab’ennyumba ya Isirayiri amaanyi.”


Bukedde Online - Omukuumi w’omubaka Nantume akubye omuntu essasi erimusse\nOmukuumi w’omubaka Nantume akubye omuntu essasi erimusse\nSsente z'okutegeka ebikujjuko by'olunaku...\nMwegendereze ababbi mu Kampala - Kamya\nOmwogezi wa poliisi mu ttundutundu lya Ssezibwa, Hellen Butoto ategeezezza nti omugenzi ye Sadiq Kizito omutuuze ku mwalo gw’e Kiziba sso ng’ate omuserikale eyamusse ye Martin Beema. Ekikangabwa kino kyaguddewo ku Ssande ku makya.\nNantume ng’ayogera mu bamu ku bantu b’e Buvuma mu kwebuuza ku ky’okuggya ekkomo ku myaka gya pulezidenti.\nEntiisa egudde mu bantu ku kizinga ky’e Kiziba mu ggombolola y’e Bugaya mu disitulikiti y’e Buvuma omukuumi w’omubaka wa palamenti omukyala akiikirira ebizinga, Jennifer Nantume Egunyu bw’akubye omuntu essasi erimuttiddewo.\nButoto yagambye nti Nantume ng’ali mu lyato n’abantu be okuli n’omukuumi baatuuse ku mwalo gw’e Kiziba ku ssaawa nga 5:00 ez’oku makya abantu ne bagaana eryato lye okugoba nga bawakanya eky’okuba nga yabadde amaze ebbanga ddene nga tegenda gye bali.\nOluvannyuma lw’okugoba, Butoto yagambye nti bano baatandise okuggya ebintu bye baabadde bagenda okukozesa mu lyato okuli n’emizindaalo wakati mu bantu okwegugunga.\n“Mu kiseera kino, owapoliisi yaggyeyo pisito n’asooka okukuba essasi mu bbanga okwagala okugumbulula abantu ne bagenda mu maaso n’okwagala okumukungaanirako awo we yakubidde Kizito essasi mu kamwa eryamuttiddewo,” Butoto bwe yannyonnyodde.\nYagambye nti olw’okwagala okwetaasa ku bantu, Nantume n’abantu be baalinnye eryato lyabwe ne badduka nga n’okutuusa olwaleero tebannabawuliza.\nYategeezezza nti omukuumi ono waakukwatibwa avunaanibwe ogw’okutta omuntu ng’okunoonyereza kuwedde.\nButoto yagambye nti olw’embeera y’ebizinga, omulambo omusawo yagukeberedde mu kifo kyennyini we bamuttidde n’emala n’egukwasa ab’enganda b’omugenzi abaagututte okuguziika ku kyalo Mpanga mu disitulikiti y’e Namayingo.\nYagambye nti Nantume yatuuka mu bizinga by’e Buvuma ku Lwomukaaga okulambula abantu kyokka ng’ekizibu kino kyaguddewo ku Ssande.\nBernard Kasimire owa BMU ku mwalo gw’e Mubaale eyabaddewo ng’obuzibu buno bugwawo yagambye nti omuserikale ono yabadde tali mu yunifoomu ng’era teri yabadde amanyi nti oba musirikale nga baamulabye kuggyayo mmundu na kukuba ssasi eryamaze ne litta munnaabwe.\nKasimire yagambye nti omusirikale bwe yamaze okutta omuntu n’agenda mu lyato n’afuna emmundu ennene eya A47 n’anona omubaka ne beemulula ne bagenda.\nYategeezezza nti abantu Nantume baamuvunaana okuwagira ekiteeso eky’okuggya ekkomo ku myaka gya pulezidenti nga n’okubeebuuzaako tabeebuuzizzaako.\nKaweefube wa Bukedde okwogerako ne Nantume ku Ssande ne ku Mmande ku makya yagudde butaka olw’okumukubira ku ssimu ye ey’omu ngalo nga tagikwata.\ndisitulikiti y’e Buvuma,\nOmwogezi wa poliisi mu ttundutundu lya Ssezibwa, Hellen Butoto,\nJennifer Nantume Egunyu,\nBernard Kasimire owa BMU ku mwalo gw’e Mubaale,\nMpanga - Namayingo\nBookezza mmotoka y’omupunta e Buikwe


Bukedde Online - Ssenga wa Namanda asonze ku baayiiriddemuwala we asidi\nAbapoliisi abaatulugunyizza omuntu baggaliddwa\nEyabba n'agenda ew'omusiguze avunaaniddwa\nABASUUBUZI ku Container Village ne St. Balikuddembe Owino basonda ssente kutwala bannaabwe abayiiriddwa asidi e Buyindi babalongoosenga beetaaga obukadde 120.\nOlukiiko luno lwatudde ku Container Village ku Lwokusatu nga lwakubiriziddwa Hajji Ramathan Mwebe eyategeezezza banne nti baafunye amagezi okuva mu basawo abakugu batwale abalwadde e Buyindi bafune ku bujjanjabi obusingako.\nAbafumbo Kasim Kakaire ne Justine Namanda ab’e Namavundu Gayaza kyokka nga balina amaduuka ku Container Village baabayiiridde asidi ku Ssande ku luguudo lwa Nothern Bypass bwe baabadde mu mmotoka nga bava mu kyalo era bajjanjabirwa mu ddwaaliro e Mulago mu kiseera kino.\nOmusuubuzi Robinah Nabbona ye yayanjudde ekiteeso batandike okusonda ssente era n’aggulawo okusonda ne 300,000/- n’abalala ne batandika. Baalonze Hajji Nasser Sserubende abadde akola ne Kakaire okubeera omuwanika era ye ensawo yagitaddemu 500,000/-.\nNamanda ne bba Kakaire nga tebanabayiira asidi\nOlukiiko nga lutandika abamu ku basuubuzi baasoose kuwanyisiganya bisongovu ne bannaabwe be baabadde balumiriza okuzunza olugambo olukwata ku balwadde kyokka ssentebe n’abalabula okukikomya ne bagenda mu maaso n’olukung’aana.\nYabalabudde nti ne bwe wabeerawo gw ebaasobya kino ekiseera sikyakusalira bantu musango.\nMwebe yannyonnyodde banne nti abasawo bwe baamaze okubawa amagezi g’okutwala bannaabwe e Buyindi ne babaliza nga beetaaga obukadde 120 ye Sserubende yagambye nti nga bali wamu ne poliisi batandise okufuna obubonero obugenda okubayamba okutuukira ddala ku mutemu eyaguliridde abaayokezza bannaabwe asidi.\nYasabye abasuubuzi okubeera abagumiikiriza era balage n’obukakkamu mu buli kye baba bawulidde wabula n’abawa amagezi okwewala okusaasaanya olugambo kubanga luyinza okubuzaabuza Poliisi mu kunoonyereza kwaayo. Abasuubuzi ababadde mu lukiiko baasonze ensimbi ezaasobye mu bukadde buna.\nLaba ne bino;\nPoliisi yaakakwata 3 ku bagambibwa okuyiira abafumbo asidi\nPOLIISI yakakwata abantu basatu kw’abo omusaanvu beenoonya abagambibwa nti be baali mu lukwe luno olugambibwa okubaamu omukazi alabika okuba nti omu ku bakazi Kassim Kakaire beyaganzaako abaludde nga balondoola Justine Namanda.\nEnsonda mu poliisi zigamba nti waliwo omusajja ayitibwa Kabotongo ng’ono alabika ye yayisibwamu olukwe okutuukiriza obulumbaganyi buno, akyabuze ng’ateeberezebwa okuba nti yaddukidde mu bitundu by’e Busoga gye yeekukumye kyokka nga baamutaddeko bambega okumulondoola.\nPoliisi egamba nti abantu beyakakwatako bagiwadde amawulire agajja okugiyamba okukwata eyakulidde olukwe luno na buli eyalubaddemu basimbibwe mu kkooti bavunaanibwe.\nNamanda ne Kakaire bakyali mu ddwaaliro e Mulago kyokka ng’embeera yaabwe ekyali mbi era kigambibwa nti amaaso ga Namanda tegajja kuddamu kulaba.\nSheebah, eyo ennyambala teekuwemule mu bantu...


Bukedde Online - RDC agumizza ab'e Kasangati ku kibbattaka\nMinisitule y'Ebyenjigiriza egaanyi ab'amas...\nBy Moses Nyanzi\nOMUMYUKA wa RDC atwala Kasangati, Nansana ne Makindye Ssaabagabo, Moses Jjemba agumizza abatuuze ku kibbattaka ekikyase mu bitundu ebyenjawulo gy’atwala, bw’ategeezezza nga bw’agenda okukirwanyisa okulemesa abagagga abaaliisa abanaku akakanja nga babasindiikiriza ku bibanja byabwe nga tebafunye bwenkanya olw’okukozesa ssente.\nAbakristu nga basaba RDC Jjemba (owookubiri ku kkono) ennamba y’essimu ye oluvannyuma lwa Mmisa e Nangabo.\nOMUMYUKA wa RDC atwala Kasangati, Nansana ne Makindye Ssaabagabo, Moses Jjemba agumizza abatuuze ku kibbattaka ekikyase mu bitundu ebyenjawulo gy'atwala, bw'ategeezezza nga bw'agenda okukirwanyisa okulemesa abagagga abaaliisa abanaku akakanja nga babasindiikiriza ku bibanja byabwe nga tebafunye bwenkanya olw'okukozesa ssente.\n"Nze nasindikiddwa gye muli kubakolera, ofiisi nzigule ababadde beekomya ettaka ly'abanaku nga mwesiga ssente bubakeeredde. Moses Nyanzi james magala TONNY NSOONA Njagala n'abanaku bafune obwenkanya era njagala tukolere wamu kuba sazze kusosola mu ddiini, ebyobufuzi yadde eggwanga," bwe yategeezezza.\nBino yabyogedde oluvannyuma lwa Mmisa eyasomeddwa Rev Fr. Richard Seremba, mu kisomesa ky'Omutukuvu Lukka Baanabakintu e Nangabo mu Parish ya Kitagobwa, mu kulambula kwe yatandise okumanyagana n'abantu.\nMu kubuulira, Fr. Seremba yakkaatirizza obukulu bw'abazadde okukuliza abaana mu ddiini nti kino kyakuyamba eggwanga ery'omu maaso okubeera n'abakulembeze abalimu ensa.\nPoliisi eyodde abamenya amateeka ga kafiyu


Bukedde Online - Tubalinze mu Mbuutu y’Embuutikizi tubakalakate emiziki\nBukedde atadde bukadde mu kivvulu kya Sheebah...\nAbayimbi abagenda okuyimba mu kivvulu kya Bukedde FaMa Embuutu y’Embuutikizi kalakata bakoowodde abaddigize okujja mu bungi babakube emiziki.\n“Ffe tubalinze mu Mbuutu y’Embuutikizi tubakalakate emiziki.” bwebatyo abayimbi omu kw’omu obwedda bwe bawaga n’okukowoola abawagizi babwe okweyiwa mu kivvulu kya Bukedde FaMa Embuutu y’Embuutikizi kalakata ku Ssande ejja nga October 28, 2018 mu kisaawe e Wankulukuku\nAbayimbi ab’enjawuulo okubadde; Spice Diana, Carol Nantongo, B2C, Triplets Ghetto Kids, n’abalala abakulu n’abato basinzidde mu lukung’aana lwa bannamawulire olutudde ku kitebe kya Vision Group efulumya ne Bukedde enkya ya leero,\nbategezza nga bbo bwe bamaze okwetegeka n’okuwawula amaloboozi kati balinze lunaku lwa Mbuutu basanyukire wamu n’abawagizi babwe n’abawuliriza ba Bukedde Fa Ma ng’ejjaguza okuweza emyaka 10 ng’ebuutikidde leediyo enddala mu ggwanga\nmu bayimbi abalala abagenda okubeerayo kuliko; Jose Chameleone, Cindy, bandi ya Da Nu Eagles nga bakulemeddwamu Geoffrey Lutaaya, Irene Namatovu , Gravity Omutujju n’abalala abasoba mu 30\nHerbert Yawe Kabanda akulira Bukedde Fa Ma 100.5 ne 106. 8 e Masaka ne 96.6 e Mbarara ng’ayogera ku binnonnoggo ebisiddwa mu kivvulu kino agambye, buli ayingira ajja kuvaayo n’ebirabo mu ngalo omuli ne ssente enkalu ate waliyo n’omukisa okulinnya mu nnyonyi okulambula Kampala eri abbo abanasooka okuyingira obutasuuka ssaawa 7:00 ez’emisana.\nAte Bills Bills Mboijana 'Butoddene' omu ku bakituuzi ba Vision Group agasseko nga eby’okwerinda bwe bigenda okuba eby’amaanyi okutangira abamenyi b’amateeka ate ekyuma kya Silk Events eky’omulembe kye kipangisiddwa okukuba emiziki.\nKkampuni ezitaddemu ssente okuli; aba Prestige Margarine, Jomay Properties, Uganda Breweries abasogola Bell, Peps Cola, Movit Producrs Ltd wamu ne MTN


Bukedde Online - Okukola oluguudo lw’e Namirembe luttukizza enkaayana\nOkukola oluguudo lw’e Namirembe luttukizza...\nEngeri gye weerinda obulwadde obusaasaanyizibwa...\nKABAKA Ronald Mutebi II waakukola ekyafaayo bw’anaalinnya ku butaka bw’ekika ky’ekinyomo e Kyasa mu Buddu omulundi gwe ogusoose okulambula Obutaka bw’ebika bukya atuula ku Nnamulondo kati emyaka 25 egiyise.\nOkulambula Obutaka bw’ebika Kabaka waakukikola ku Mmande June 10,2019 ng’obutaka obulala bw’agenda okulambula kuliko obw’ekika kya Namungoona obusangibwa ku kyalo Birongo mu muluka gw’e Kasaka mu ggombolola ya Mutuba I Buwunga ate n’ekika ky’Ennyonyi Endiisa ekisangibwa mu ggombolola ya Mukiise\nMinisita w’amawulire era omwogezi w’Obwakabaka, Noah Kiyimba yategeezezza Bukedde ku Lwokusatu ng’enteekateeka eno bwe yava mu nsisinkano Kabaka gye yalimu n’abataka abakulu ab’ebika nga May 2-3,2019 nga baddamu okumusaba\nasiime alambule obutaka ng’okusaba okwasooka kwaliwo emyaka ena emabega.\n“ Kikulu kubanga guno gwe mulundi ogusookedde ddala Kabaka okulambula obutaka bw’ebika. Yasiimye okulambula kuno ng’atandikira Buddu n’obutaka bw’ekika ky’ekinyomo, Namungoona n’ennyonyi Endiisa.\nTusaba ebika byonna byeteeketeeke bulungi okwaniriza Omutanda,” Kiyimba bwe\nKiyimba yayongedde n’ategeeza nti, okulambula kuno kwa kwongera okutumbula ebyobulambuzi mu bika kubanga buli kika kirina ebifo eby’enkizo ebisobola okulambulwa ng’ekyetaagisa kwe kwongera okubikulaakulanya.\n“Enteekateeka eno nnungi kubanga Empologoma etugguliddewo okulambula obutaka buno.Obutaka bwonna kumpi byabulambuzi nga buli kika kirina ebyafaayo eby’enkizo, era ebikulu ennyo omuntu bye yandisaanye okulambula.Eky’okubiri kwe kutuggulirawo abazzukulu okuddayo okulambula obutaka bwaffe,” Minisita Kiyimba bwe yategeezezza.\nEssaza ly’e Buddu lirimu obutaka bw’ebika 10 okuli Omutima Omuyanja e Bbaale, Ekinyomo e Kyasa, Ente e Mulema, Ngabi Nnyunga e Bwende nga bino bisangibwa mu ggombolola ya Ssaabagabo Kyannamukaaka.\nAte Ngaali e Buzooba, Namungoona e Kasaka, Omutima Omusagi e Butale,Amazzi g’e Kisasi e Kajuna bisangibwa mu ggombolola ya Mutuba I Buwunga. Abalangira b’e Ssanje nabo basangibwa mu ggombolola Mutuba V Kakuuto.\nOKULAMBULA BUDDU AKUTANDIKA JUNE 8, 2019\nMu nteekateeka eno ey’okumala ennaku ennya, Kabaka yasiimye okutandika okulambula Buddu n’okuggalawo empaka z’amaato ku Lwomukaaga nga\nJune 8, 2019 ku Nabugabo Sand Beach.\nEmpaka zino ziri wakati w’amasaza ga Buganda.\nKu Ssande June 9, 2019 Kabaka agenda kusabira mu Lutikko e Kako.\nOmulabirizi wa West Buganda, Bp. Katumba Tamale yategeezezza nga Kabaka bw’agenda okusimba omuti mu kifo kino era n’asaba abakrisitaayo bajje mu bungi ku lunaku olwo.\n“Tuli basanyufu nti Kabaka asiimye okusabirako wamu naffe mu Lutikko e Kako.\nTwetegese okumwaniriza era waakusimba omuti saako n’okutongoza akapande ak’ekijjukizo ky’okusinza kwe okw’olunaku olwo.\nAbakulisitaayo bonna mbasaba okujja mu bungi,” Bp. Katumba bwe yategeezezza.\nAte ku Lwokubiri June 11,2019, Kabaka yasiimye okulambula eddwaaliro\nly’e Kitovu nga lino yaliweerezaamu ensimbi mu 2014-2016 okujjanjaba\nabakyala abatawaanyizibwa obulwadde bw’okutonya era ayinza n’okusiima n’alambula Muteesa I Royal University e Kirumba - Masaka.\n“Agenda kwongera kuggumiza omulamwa gw’okulwanyisa obulwadde bwa nnalubiri.\nObwakabaka nga bukolagana n’eddwaaliro lino bwajjanjaba abantu bangi era bangi bakyajjanjabibwa mu kifo kino,” Kiyimba bwe yategeezezza.\nKatikkiro alaze engeri ebbula ly’amazzi gye livaako endwadde n’obwavu\nAb'eddira omusu bafunvubidde kukuzimba obutaka bwabwe


Bukedde Online - Omusuubuzi bamubbyeko mmotoka ng'agisimbye we bazisuza e Wobulenzi\nOmulimu gw'okuddaabiriza Nkumba Primary School guli mu ggiya...\nUGANDA EKWATA KISOOKA MU AFRICA ATE MU NSI YONA KYA 10 MU KULWANYISA...\nOmusuubuzi bamubbyeko mmotoka ng'agisimbye we bazisuza e Wobulenzi\nAgafa ku bidduka: Laba omuggalo kye gukoze ebidduka!\nObadde okimanyi okutikka akabindo kitta mm...\nOmusuubuzi gwe babbyeeko mmotoka awanjagidde poliisi emuyambe kuba obulamu bwe kwe buyimiridde\nMmotoka eyabbiddwa we yasimbibwa\nOmusuubuzi w'ente bamubbyeeko mmotoka ye ey'ekika kya Fuso ku luguudo n'awanjagira Poliisi ekole ekisoboka okuginoonya kubanga kuno obulamu bwe kwe buyimiridde.\nMoses Nsubuga, nga mutuuze w'e Wobulenzi yasangiddwa ku poliisi e Wobulenzi gye yagguliddewo omusango ku fayiro Sd. Ref 15/16/11/2019 nga bimusobedde era nga yawaliriziddwa n'okugenda ku poliisi esinga ku y'omu kitundu okunoonya oba nga basobola okunoonyereza mmotoka ye nga bakozesa kkamera z'oku nguudo.\nMmotoka eyabbiddwa ya kika kya Fuso Fighter No. UAY-352H nga Njeru mu langi erimu n'ekikuubo kya bbulu nga n'omutwe gwayo gwa bbulu.\nMoses Nsubuga eyasobeddwa olw'okubbibwako mmotoka\n"Mmotoka nagisimbye ku mabbali g'ekkubo ekiro nga bwe tutera okukola kubanga wano kumpi ffenna abagoba ba mmotoka ennene we tuzisuza ku kkubo. Bwe navudde okusuubula ente mu katale k'e Nnyigoga naggukidde mu katale ku Kaleerwe era ne nkyusa ne nzira e Wobulenzi. Ssaagenze walala wonna kyokka obudde bw'abadde bukya ku ssaawa nga 10:00 ku Lwomukaaga abantu abataategeerekese ne bagisimbulawo ne bagitwala.\nTwafunye abazirakisa abaatubuulidde ekkubo gye yakutte ne tugoberera kyokka ate oluvannyuma nga bukedde bannaffe abaabadde baatutte ente ku luguudo Port bell ne batutegeeza nti, bagirabyeko e Bugoloobi ng'esimbiddwa ku kkubo.\nOluguudo mu Wobulenzi ekitundu ekimanyiddwa nga mu Kikookoowe abagoba ba mmotoka ennene we batera okuzisimba, ababbi we babbye mmotoka ya Nsubuga\nAbaagibaddemu twababuuzizza ddereeva waayo oba Kasirye abatera okugibeeramu gye bali ne batugamba nti, balina we babalese nga nabo baabaddeko kye banoonya naffe ne tubaleka, kyokka amangu baagisimbudde ne bakwata ery'e Kinnawattaka," abamu ku baddereeva abakola ne Nsubuga bwe baagambye.\nNsubuga yayongeddeko nti, bwe yatuuse ku poliisi e Kawempe baamutegeezezza nga bwe balina byonna ebifa ku nguudo kkamera we zikoma nga n'emmotoka ye yalabiddwaako kyokka ne bamutegeeza nga bw'alina okuyita mu mitendera okufuna akatambi akalaga amayitire ga mmotoka ye.\n"Abaana bange sirina kye ng'enda kubalabiriza kubanga kati ndabika nkomye!" Nsubuga bwe yawanjaze n'asaba poliisi emuyambe okugizuula.\nMuwagire enteekateeka za Kabaka\nAyongedde okusesebbula abayeekera\nGaddafi ayokezza wooteeri yâ€™Abazungu\nOmulimu gw'okuddaabiriza Nk...\nAbaasomerako ku ssomero lya Nkumba P/S bayingidde omutendera ogw'okusatu mu kuddaabiriza ebizimbe ku ssomero lino...\nUGANDA EKWATA KISOOKA MU AF...\nOMUWANDIISI w'enkalakkkalira mu minisitule y'ebyobulamu Dr Diana Atwine abugaanye essanyu oluvanyuma lw'okufuna...


Bukedde Online - Omuwala awakanyizza abaakwatiddwa ku by’okutemula Nagirinya\nOmuwala awakanyizza abaakwatiddwa ku by’okutemula Nagirinya\nOMUWALA eyaliwo ng’abatemu bawamba Nagirinya, yasoose kwetegereza bifaananyi byonna eby’abasajja poliisi be yakutte, oluvannyuma n’awunzika ng’abigaanyi.\nBrenda Nakyejwe (ssi ge mannya ge amatuufu) yasoose kwetegereza bifaananyi\nbya ttivvi oluvannyuma ne yeekaliriza ebyafulumidde mu mpapula z’amawulire.\nYagambye nti kyamutwalidde ekiseera nga yeekaliriza ebifaananyi bino nga bw’abigeraageranya n’abasajja be yalaba abaawamba Maria Nagirinya Gateni 28, kyokka n’atamatira.\nNagirinya eyali akola mu kibiina ky’obwannakyewa ekiyitibwa CIDI e Muyenga, yawambibwa abatemu nga August 28, 2019 ne ddereeva we Ssaalongo Ronald Kitayimbwa ne babatta emirambo ne bagisuula e Nakitutuli – Nama mu disitulikiti\ny’e Mukono gye gyasangibwa oluvannyuma lw’ennaku bbiri.\nNakyejwe okubuusabuusa akwesigamya ku bye yeetegereza ku batemu naddala omusajja eyali avuga era ng’ono ye yalabikira ne mu katambi poliisi ke yasooka\nNakyejwe yagambye nti akatambi ka poliisi bwe kaafuluma yakkiririzaawo nti omusajja yooyo kubanga kaali kakwatagana bulungi n’ebyo bye yeetegereza ku mutemu oyo.\nYeetegereza amaaso amanene, obuwanvu, essaati enjeru n’ekijaketi ekimyufu bye yali\nayambadde, nga byonna bikwatagana bulungi.\nWabula ku luno, Nakyejwe yategeezezza nti omusajja gwe bagamba nti ye yalabikira mu katambi ka poliisi era nga yooyo gwe yalaba, takwatagana bulungi n’oyo eyakwatiddwa.\nYagambye nti wadde eyakwatiddwa alina ekiwago ekifaanana n’oyo eyawamba Nagirinya, wabula amatama g’omutemu Nakyejwe gwe yeetegereza nti tegaali manene kwenkana ag’onoeyakwatiddwa.\nYagasseeko nti n’ekijaketi kye yabaddemu era poliisi ky’egamba nti mwe yamukwatidde kya kikuusikuusi ate ng’ekijaketi ky’omusajja Nakyejwe gwe yeetegereza kyali kimyufu.\nEkyandimazeemu Nakyejwe akakunkuna, y’enkola etera okukolebwa bambega ba poliisi ey’okutwala omuntu eyalaba abatemu mu kifo we baba basibiddwa okukakasa nti beebo; wabula omwogezi wa poliisi yategeezezza Bukedde ku Lwokuna nti mu musango guno enkola eno tebagenda kugikozesa kubanga obujulizi bwe bategese bwonna bwesigamiziddwa ku saayansi ne siteetimenti z’abasibe nga battottola bwe\nbaawamba n’okutta Nagirinya ne Kitayimbwa.\nNakyejwe yagambye nti kisoboka okuba ng’abasajja abaakwatiddwa beebamu ku baali mu lukwe, wabula abasajja bennyini abatuufu ye be yalaba bwe yaggula ggeeti e Lungujja okutaasa mukulu we ng’abasajja bamuwamba, baali balala era beetaaga\nEbigambo bya Nakyejwe bikwataganye n’ebya Francis Lubowa kitaawe wa Nagirinya eyategeezezza nti mu kulaba kwe, abatemu abatta Nagirinya bakyalya butaala era ng’ayagala bakwatibwe.\nLubowa yagambye nti, abantu poliisi be yakutte, bayaga b’e Nateete abalabika okubeera abamenyi b’amateeka aba bulijjo era abuusabuusa nti be baakozesebwa\nmu kutta Nagirinya.\nLubowa yagasseeko nti, abatemu abatta muwala we abuusabuusa nnyo nti bayinza okumala gabakwatira mu bikwekweto ebya bulijjo nga bali mu bbaala ya Bristol\nne ku Mabiito e Nateete nga bwe kyabadde ku bano.\nLubowa yalambuludde nti bwe yeetegereza ekifaananyi ky’omusajja ali mu mmotoka ya muwala we kkamera za poliisi ze kyakuba, alaba omusajja attuludde ali mu myaka 40 ku 45 ate ng’alabika wa kiwago alinamu ne ku ssente, kyokka poliisi be ya-\nkutte bavubuka abayaga abasula mu bifulukwa.\nPOLIISI ERAZE OBUJULIZI KWE YEESIGAMYE\nPoliisi egamba nti mu ssaayansi gwe baakozesezza okukakasa nti abaakwatiddwa be batemu mulimu okutwala engoye zaabwe ze baazuula mu kifo we basuula emirambo kw’ossa omusaayi ogwasangibwa mu mmotoka okukakasa nti bikwatagana. Bino\nbyatwaliddwa ew’omukugu wa Gavumenti e Wandegeya (Government Analytical Laboratories – GAL) okuzuula oba endagabutonde ezibiriko ze z’abagambibwa\nAbakugu ba poliisi era, bali mu kwekenneenya ebinkumu ebyazuuliddwa mu mmotoka ya Nagirinya Toyota Spacio nnamba UBA 570V, bye baggye ku mirambo ne bye baggye ku bagambibwa okubeera abatemu okulaba oba bikwatagana. Enanga yagambye nti, baakozesezza obujulizi bw’abagambibwa okubeera abatemu bwe beewaddeko\nokukakasa nti be battaNagirinya.\nYagambye nti, baayogedde engeri gye baafunamu “ddiiru” y’okutta Nagirinya n’engeri gye baagituukirizaamu ne bagoberera buli ekyabagambiddwa ne bazuula nga byonna bye baabagambye bituufu okusinziira ku kunoonyereza kwe baliko.\nOmu ku bagambibwa okubeera abatemu, Hussain Kasolo amanyiddwa ennyo nga Arsenal yabuulidde poliisi engeri ‘misoni’ gye yabaweebwamu n’agamba nti, munnaabwe Baros ye yagibasomeramu wabula tebamanyi ani mugagga yabawa mulimu n’ekigendererwa kye tebakimanyi.\n“Ffe tetubuuza bigendererwa kasita ‘amaja’ (ssente) gaffe tukakasa nti weegali gwe batutumye okunyiga nga tumunyiga nga kiggwa” Arsenal bwe yategeezezza aba poliisi.\nEnanga yagambye nti, essaawa eno, babuzaayo omuntu omu yekka ku bagambibwa okubeera abatemu abatta Nagirinya n’ategeeza nti, abalala bonna babalina era bali mu nteekateeka za kubatwala mu kkooti nga bwe banoonya munnaabwe abulayo.\nYagasseeko nti, waliwo abantu be baasooka okukwata okwali n’owa bodaboda eyalabikira mu kkamera ezaakwatibwa ku Supermarket ya Green Apple Fast\nFoods e Lungujja ng’agoberera mmotoka be bagenda okuyimbula kubanga baakizudde nti, tebalina kakwate konna ku ttemu lino.\nAbasibe baayawuddwamu emirundi ebiri, abasooka okukwatibwa abaazuuliddwa nti\ntebalina kakwate ku ttemu lya Nagirinya wadde baalabikira mu kunoonyereza kwa poliisi, baatwaliddwa ku poliisi y’e Katwe ate abagambibwa okubeera abatemu\nn’abalina kye baamanya ku ttemu lino, baggaliddwa mu kaduukulu ka CMI.


Abakulembeze mukolagane n’abaLDU okumalawo obumenyi bwa mateeka, Maggye – Watchdog Uganda\nAbakulembeze mukolagane n’abaLDU okumalawo obumenyi bwa mateeka, Maggye\nBilal katamba omwwogezi we kibinja ekisooka ekyamaggye\nOLUVANYUMA lw’obumenyi bwa mateeka okweyogera mu bitundu bye kibuga ne nkingizzi zaakyo okweyongera, bannamaggye abakwasibwa omulimu gw’okuduumira abaselikale ba musirike LDU basabye abakulembeze b’ebitundu okutekawo enkolagana eya namaddala nabaselikale bano okusobola okumalawo obumenyi bwa mateeka.\nKino kiddiridde obutemu,n’obubbi okweyongera mu bitundu okuli Mukono, Kampala ne Wakiso kyokka nga eno aba LDU gye baatekebwa okufafaagana nabo, naye nga kye bazudde abakulembeze n’abatuuze babadde bakyalemeddwa okukwatagana n’abakuuma ddembe.\nOmwogezi we kibinja kya maggye ekisooka mu Ggye lye Ggwanga Bilal Yusuf Katamba agamba nti abaselikale ba LDU babadde bagezezaako okulwanyisa ebikolwa ebikyamu yadde nga bakyali batono, kyagambye nti singa abakulembeze be bitundu naabo bavaayo ne babawa amawulire mu bwangu omulimu gujja kubanguyira.\nKatamba agamba nti baatekawo ebibinja ebyenjawulo mu bitundu okuli Mukono, Kira, Kampala ne Wakiso ne kigendererwa oky’okukyusa eby’okwerinda bye bitundu bino, saako n’okugwa mu zimu ku nkwe z’okubba n’okutemula enekusifu ezikolebwa abamenyi ba mateeka, nti kyokka ezimu zigwa butaka olw’okubulwa amawulire amatuufu okuva ku bantu ba bulijjo.\nYasabye abakulira eby’okwerinda mu bitundu okukolagana obuterevu n’abaLDU, saako n’okubabuulira ebisoomoza ebili mu bitundu byabwe, nga wano bwe bajja okusobola okubyanganga mu bwangu nga tewali akoseddwa.\nYanyonyodde nti bagenda kuwandiikayo aba LDU abala 1,300 okutandika ne wiiki ejja nga wano abalina obwetaavu bwonna mu kwegatta ku Ggye lino baddembe okugenda mu bifo we bawandikira ne bbaluwa z’obuyigirize obw’ekibiina eky’omusanvu ne Siniya ey’okuna.


Wakkiriza Yesu ng'Omulokozi wo? Okutegeera ensonga eno bulungi, olina okusooka okutegeera ebigambo "Yesu Kristu", "owuwo", "omulokozi".\nYesu Kristu Yaani? Abantu abamu bakkiriza Yesu okuba omuntu omulungi, omusomesa owamanyi, oba nnabbi wa Katonda. Bino bintu bikulu ku Yesu, naye sibyebyokka ebitegeeza ddala ki kyali. Bayibuli etugamba nti Yesu Katonda ayambadde omubiri, Katonda ali mu kikula ky'omuntu.(Laba Yokaana 1:1,14) Katonda Yaggya kunsi okutuwoonya, okutusonyiwa, n'okutufiirira. Yesu Kristu Katonda, Omutonzi, Kamala byonna. Wakkiriza yesu ono?\nOmulokozi Kyekki? Era lwaki twetaaga omulokozi? Bayibuli etugamba nti fenna twayonona; tukoze bikolwa ebibi( Abaruumi 3:10-18) Olw'ensonga eyo y'okwonona kwaffe, tusaanira busungu bwa Katonda n'omusango. Ekibonerezo kyoka kyetugwana kya lubeerera oba mirembe gyonna olw'okwonoona eri Katonda aberera emirembe gyonna.( Abaruumi 6:23; Okubukkulirwa 20:11-15). Y'ensonga lwaki twetaaga omulookozi.\nYesu yajja kunsi naffa mu kifo kyaffe. Okuffa kwa Yesu gwe mutango ogutakoma ogw'ebibi byafe. (2 Bakolinso 5:21). Yesu Yaffa okusasula omutango ogw'ebibi byafe. Yesu yasasula omuwendo ffe tuleme kusasula. Okuzuukira kwa Yesu okuva mu Baffu kwalaga nti okufa kwe kwali kumala okusasula omutango ogw'ebibi byaffe. Y'ensonga lwaki Yesu yyekka ye Mulokozi.\nYesu Mulokoziiwo? Abantu abamu balaba Obulokole ng'okugenda ku Kyaaki, okutuukiiriza obulombolombo obumu era/oba nobutakola bibi ebimu. Obwo ssi bwebulokole. Obulokole obutuufu kwekuba n'enkolagana gwe ng'omuntu, ne Yesu. Okukkiriza Yesu ng'omulokozi wwo kitegeeza kuteeka kukiriza kwo n'obwesigge bwo mu yye.Teri alokoka olwokukkiriza kwa balala. Tewali asonyiyibwa olwokukola kino oba kiri. Engeri emu yokka gyetulokoka kwekukkiriza Yesu okubeera Omulokozi, nga tukkiririza mu kuffa ng'omutango ogw'ebibi byaffe , n'okuzuukira kwe ng'ekitunyweeza era okutukakassa obulamu obutaggwawo.(Yokaana 3:16). Yesu Mulokoziiwo?\nBwoba ng'oyagala kukkiriza Yesu Kristu ng'Omulokozi wo ofune okusonyiyibwa okuva eri Katonda, Osobola okusaba esaala eno. Jjukira , okusaba esaala eno oba esaala endala yonna, tesobola ku kulokola. Kuteeka Kukkiriza mu Krsitu kwoka, kwekusobola okukulokola okuva mu kibi. Eno essala mubimpimpi ngeri yakwoleesa kukkiririza kwo mu Katonda, no okumwebaza olw'obulokozi." Katonda, nkimanyi nga nyononye gwe era nga nsaniira kibonerezo. Naye Yesu Kristu yatwala ekibonerezo ekyo kyensaana nsobore okusonyiyibwa okuyita mu kukiriza mu yye. Nteeka okukkiriza mu ggwe kulw'obulokozi. Webale olw'ekisakyo ekirungi, nokusonyiyibwa – ekirabo eky'obulamu obutaggwawo. Amiina!"


Ono ye muntu alina omutima gwe ggwangalye era nga yye tasooka kutunuulira Ddiini, Kibiina, oba kitundu oyo eyesimbyewo mw’asibuka, wabula obulungi n’obusobozi bw’omuntu oyo!\nOno yye anoonya an’akolera eggwanga lyaffe ligende mu maaso, mu bulungi ne mu bubi. Kino kirabika bulungi nnyo mu Team z’omupiira oba ez’emizannyo emirala, naddala kati ku mutindo kweziri! Anagasa Team oyo gwe banoonya sso si wa Ddiini ki, ggwanga ki etc. Kye tuva tulaba nga Teams zino ziri ku mulembe gwa waggulu nnyo.\nKino tekiri ku bakulira Teams zino bokka wabula naffe abawagizi tuwagira Team oba omuzannyi gundi kubanga tulaba nga Team agikolera erinnya oba asamba mu ngeri etumatiza!\nMunnabyaggwanga y’oyo awagira era n’alonda oyo gw’asiimye ku lw’okukulakulanya eggwanga!\nOno yye tasooka kutunuulira bulungi bwa muntu ayagala kutukulembera, wabula atunuuliramu Ddiiniye, ggwangalye oba ekibiina mw’ali?\nAkabi akali wano kwe kukonzibya abantu b’eggwangalye oba Eddiiniye oba n‘ekibiinakye ku mitendera egiwerako:-\nAnti Okusookera ddala kiretera ab’eddiiniye, ekibiinakye oba eggwangalye (ekitundu gy’asibuka) obutavuganya kweyongera kukuguka mu bukulembeze, kubanga baba bamanyi nti olunavaayo mu kiti ekyo, kiba kiwedde bamuwabuwi kalulu!\nEkyokubiri, kiretawo emivuyo mu kwetegekera okulonda ne mu budde bw’okulonda nga bwe tulimu kati! Anti ku ndowoza eno, yagala, gaana oyo awagira mu ngeri eyo, si lwa bulungi bwa ggwanga lyonna wabula bwa Ddiini, kika oba ekitundu gy’asibuka aba amanyi nti gw’awagira y’aba alina okuyitamu. Era emirundi mingi bw’atayitamu nga awoza baatubbye!\nOkulonda kwa 2016\nOkusinziira ku biriwo kati, twandisuubidde nti okulonda kwaffe mu mwaka guno kujja kuba kwa bwenkanya!\nNga tutunuulidde Motto yaffe “Ku lwa Katonda n’ensi yaffe (Uganda)“, nsaba buli Munnauganda asigale mu mutima ogwa Motto eno.\nAkatundu akasooka aka Motto eno: “Ku lwa Katonda...“ kategeeza nti bino eby’obukulembeze bikoma wano ku nsi naye ate mu Katonda tugenda kusigala mu bulamu obutaggwawo nga bino eby’obukulembeze bwoku nsi kuno biwedde. Awo nno ffenna nga bwe tusibuka mu Katonda omu ono; tusigale nga twagalana yadde tetuli ba ndowoza yemu.\nAkatundu akokubiri: “...n’ensi yaffe“ katujjukiza nti ekikulu nsi yaffe, gwanga lyaffe Uganda kugenda mu maaso so si kwelowozako ffekka!\nNga mmaliriza, nsaba Bannauganda bannange mwenna, abalonzi n’abatali, ab’esimbyewo n’abatesimbyewo, abanawangulwa n’abanawangulwa, tutunule emabega gye tuvudde twebaze Katonda, obudde buno bwe tulimu tububeeremu mu ssanyu na kwagala, ate ebijja mu maaso tubirengere na ssuubi!\nKu lwa Katonda n’ensi yaffe Uganda!\nPastoral Commissionar, Kampala Archdiocese


Bukedde Online - Omugagga abadde avunaanibwa okwekomya ebintu bya mukyala we ayimbuddwa\nOmugagga abadde avunaanibwa okwekomya ebintu bya mukyala we ayimbuddwa\nGav't egenda kugabira ab'e Buduuda essimu...\nOMUGAGGA w’e Naggulu, Wahaabu Kibuuka Ssemakula eyasingibwa omusango gw’okwekomya ebyobugagga by’abaana ba mukyala we eyafa ayimbuddwa okuva mu kkomera e Luzira gy’amazze emyezi ebiri.\nOmulamuzi Paul Gadenya Wolimbwa owa kkooti eteeka mu nkola ebiragiro bya kkooti, ye yayimbudde Ssemakula oluvannyuma lw’okukkiriza okusasula obukadde 30 ku bukadde 60, abaana ze baakozesa mu kkooti okuwaaba omusango.\nSsemakula oluyimbuddwa atuukidde mu makaage e Naggulu n’asanga ngennyumba ziri ku ttaka nga n’ebintu byaggyibwaamu. Yavumiridde poliisi olw’okwonoona ebintu bye n’agamba nti abaagiragira baali mu nsobi.\nAbamu ku booluganda lwa Ssemakula okwabadde ne mutabani we Ibrahim Ssemwogerere baayagadde okukuba abaserikale abateekebwawo okukuuma ekifo kino okuva Ssemakula lwe yakwatibwa.\nEkikolwa kino kyawaliriza abaserikale okuva ku poliisi ya Jinja Road okugenda ne bakakkanya embeera. Ssemakula yategeezezza nti ettaka lino lirye era ekyapa Paul Tumusiime, omu ku bamuvunaana kye yatwala mu kkooti ekyamuviirako okusingibwa omusango kyali kijingirire. Poliisi yakutte Ssemwogerere ne banne olw’okusaalimbira ku ttaka eritali lyabwe. Kyokka Ssemakula agamba nti kkooti yamukkiriza.\nTumusiime ng’ali ne baganda be okuli Irene Kamugisha, Godfrey Twinomujuni ne Herbert Beitwa b’atwala Ssemakula mu kkooti nga bamuvunaana okubatwalako ebyobugagga bya nyaabwe Sarah Mukakawanyana eyafa mu 2011.\nBagamba nti, Ssemakula yakozesa olukujjukujju n’akyusa ebiwandiiko by’ettaaka lya nnyabwe e Naggulu ne Najjeera n’abizza mu mannya ge nga bo abaana abalese mabbali. Omulamuzi Percy Night yasingisa Ssemakula omusango n’amulagira okusasula obukadde 60 n’ebizimbe ebiri ku ttaka lino babiveemu.\nLukwago atabuse olw’embalirira ya KCCA okutuuka mu Palamenti nga teteeseddwaako


Tondism Faith – Sewamala Musoke Tabangako Yeesu!\nSewamala Musoke Tabangako Yeesu!\nTondism Faith June 11, 2020 7 min read\nKabona Waswa of Mukono district\nEnzikririza y’obuwangwa n’ennono kyekli?\nLino ly’ekkubo erituusa omuntu ku bwenkanya n’amazima ng’ayita mu kwefumiitiriza , ng’atya Ttonda Namugereka awamu n’ababaka be, gy’emisambwa, abalongo n’amayembe. Gino gye gimu ku myoyo omusanvu egikola empummumpu y’Obwattonda. Buli lw’omanya ebintu ebyo n’obirowoozaako otegeera Ttonda Nnamugereka.\nKiki kyoteeegeeza n’emyoyo omusanvu?\nGy’emyoyo omusanvu oba ffe gye tuyita emisambwa, (Abazungu gye bayita Angels) egyeyolekera mu Musoke (rainball).Abo ababaka Ttonda be yatuma, buli omu okubaako n’ettoffaali eryabumba ensi eno. Musoke bw’akwata ku ggulu teguba gumu, ggwe olaba Kyenvu naye nga munda eriyo amabala amalala mukaaga.\nMulimu: Kyenvu ye Musoke, Erimyufu ye Kiwanuka, Eryeru ye Musisi, Kiragala omukwafu wa Kitinda; kiragala ow’amazzi ye Ndawula. Orange oba kipaapaali teyaligaba ate Kakobe (Purple) ye Kawagga.\nKati ate olwo Ssewamala Musoke y’ani?\nEmyoyo egyo omusanvu bwe gumala okuwera, gikola kye tuyita Ssewamala. Oyo ye mwana wa Ttonda omubereberye gwe yakwasa ebiramu byo nna wamu n’ebyeggulu. Ye Kabaka w’ensi n’eggulu.\nEkyo kikoppe. Okubaawo kwe kuli mu myaka 2020 sso nga Ssewamala wa myaka emitwalo 7. Ssewamala tafa, mwoyo ogutafa, w’ali, talivaawo sso nga Yesu yazaalibwa n’ayonka n’amabeere, yafa n’akubwa n’emiggo. Yesu abbulukukira mu muzimu, sso nga Ssewamala mwoyo oguwambaatidde emyoyo gyonna.\nMmanya nya nti Ssewamala waali?\nKwaaya Y’enzikiriza Nga Bazina Ne Senga Kulanama\nBwe bulamu bwo. Ttonda bwey ategeka okubaawo kw’e nsi yakamuka ttondo era lye lituviirako okuyita enzikiriza eno Tondism. Ettondo eryo mwe muva obulamu. Ebiramu byonna biva mu mazzi kuba ku lubereberye gaali mazzi ate nga n’ebitabo byonna ebitukuvu bigamba nti bwe byali olubereberye bwe biri ne kaakano era bwe biriba. Okuva mu ttondo eryasooka eryakamuka n’olwaleero ebiramu byonna bwe bikola, ne bw’eba mbaata oba muntu, nte n’ebirala bikamuka ttondo okufuna obulamu.\nKati ate Adamu ne Kaawa?\nKikwasa ennaku omuntu okutulimba nti Adamu ye yali omubereberye ku nsi, nti era Kaawa yava mu lubiriizi lwe. Batulimba era nti Adamu baamubumba mu bbumba, ssinga bwe kyali n’olwaleero taata bw’aba agenda okutonda omwana mu mukazi yanditaddemu bbumba ekitasoboka. Jjukira nti bwe kyali olubereberye bwe kiri ne kaakano era bwe kiriba emirembe n’emirenbe.\nTtonda bwe yamala okubumba omulembe ogwa Katonnyeze, yagubumbako omulembe ogwokubiri ogw’ekizikiza. Mu Katonnyeze mwe yategekera byonna ebinaabaawo, ebiribaawo n’ebiriwo. Bayibuli eyogera ku kizikiza naye teyogera ku byali mu kizikiza.\nAbakulembeze mu Nzikiriza nga Batuuka Ku mukolo Ogumu\nEkizikiza kyamala emyaka 1000 nga tekyenyeenya. Mu kizikiza mwalimu omuklembe ogwokusatu oguyitibwa Omulawula, gwali gwa muliro gwokka nga tannaba kutonda biramu. Omuliro ogwo gwe yakwata n’aguzingazingamu enjuba. Mu njuba mwe yassa emyoyo omusanvu nga be babaka be abanaamuyambako okutegeka ensi.\nKatonda atudde mu muliro, mu njuba era ensi yonna ky’eva ekuma omuliro kuba obwo bwe bulamu. Ne mu masinzizo bakuma emisubbaawa okwesembereza omuliro, bw’oba tolina muliro tolya. Obwo bwe Bwakatonda. Wadde Ttonda yatuula mu njuba, era yeekweka n’agikwasa Kiwanuka nga bwe bulamuzi. Enjuba yagyambaza engule n’agikwasa Ndawula.\nOmulembe ogwokuna gwe Nabulamu, gwe bayita Ttondo Ttonda. Yategeka eggi mu bisenge byalyo n’assaamu endyo ttaano omuli olw’ebinyonyi n’alukwasa ennyonyi Muzinge ekulire ebinyonyi byonna. Ebyewalula yabikwasa Mmamba; olw’ebimera yalukwasa Mpindi n’ategeka ebisolo n’abikwasa Njovu ate ebiwuka bikulirwa Nseenene. Wano Obwakabaka we butandikira.\nMu ndyo yassaamu abantu babiri, omusajja n’omukazi. Omusajja ye Muntunsolo Kijjolooto Ssenambi ne mwannyina era mukazi we Nassanga Nassolo. Abalala kwe baggya Adam ne Kaawa. Ffe mu nzikiriza tugamba nti ekitonde ekikazi n’ekisajja byonna Ttonda Nnamugereka yabitonda omulundi gumu era birongo. Era Ttonda ky’ava agamba nti yatutonda mu kifaananyi kye.\nAbakiriza Nga Bali Mu lukiiko Olumu\nTtonda bw’amala okutegeka ebintu ebyo byonna, yayabya ekizikiza. Kwali kubwatuka okw’amaanyi okulinga laddu. Buli ddoboozi erikozesebwa ku nsi liva mu kizikiza kino. Buli kitonde kyonna, enjazi, amazzi byonna byali mu kizikiza ekyo. Emyoyo omusanvu gyayabako Ttonda okumaamira eggi, nga bw’olaba Musoke bw’asimba erudda n’erudda. Enkalu yali ku lusozi Mirinze e Bulemeezi. Ekizikiza bwe kyeyanjuluza kyakankana nga n’omukazi bw’amala okuzaala n’akankana. Musisi ye yawwebwa obuyinza okwetoolooza ensi mu Bulaaya, Asiya ne Afrika ng’eggi lyabise. Awo Omutonzi wwe yatubulirako. Eggi bwe limala okwalulwa, ebisusunku tebiba na mugaso wabula akaana. Akaana ako ye Ssewamala. Ebisusuku gwe gwali omubiri ogwatonda SSewamala. SSewamala kitegeeza nti nkumaliddemu eby’ensi n’eggulu, buli anannoonyanga tandabenga era ggwe Kabaka w’ensi n’eggulu. Ffe tugamba nti wadde Ttonda yabula, naye yaddayo n’awummulira mu mmunyeenye eyo ennene eyitibwa Sseng’endo eyeetooloddwa obumunyeenye obutono obungi.\nMusisi yeetoolooa ensi yonna ng’awerekerwako Bamweyana eyagendanga ayana. Nabamba gwe mwoyo ogwaggya eggulu wansi n’alibamba waggulu. Era ekikolwa ky’Obwannabamba kujja ngalo wansi n’ozitwala waggulu mu kabonero k’omusaalaba bannaffe ke babba ne bawangamu ekifaananyi kya Yesu.\nKitinda ye yayanjala ensi, n’ategeka ebiyinja, ensozi, emitendera, ebiwonvu, ebikko, ennyanja, entobazzi. Kawagga ye yalagirwa okuba obulamu eri ebintu byonna. Okuwagga kitegeeza okufuuwa empewo, nga bw’olaba amawuggwe bwe gawagga. Okugeza omuntu bw’assa, akapaapaali ne bwe kaba tekateekako bwe kafuna obwakawagga obwo kassaako.\nNdawula ye yatuggyako ebyoya bye twalina mu kusooka, n’assa enjala we zirina okugenda. Buli kitonde kyonna Ndawula ye yaliyooyoota okutuuka w’okirabira. Kiwanuka yawongebwa oba okusaddaakibwa okweyimirira ebiramu. Ensi gye tutuddeko mpange nga bw’olaba bwe bawanga amasabo oba ennyumba. Kiwanuka yasaddaakirwa mu muliro era atudde omwo. Ebiramu tebiimalenga gaviibwako bulamu bwabwe kasita bamanya nti Kiwanuka muwonge. Ssainga Kabona akwata akaliga akateewalukidde,, akalaba obulungi akatali kalema n’akayisa ku muliro eyo ssaddaaka eyinza okweyimirira omuntu n’atafa. Y’ensonga lwaki mu nzikiriza tetulya ndiga kubanga y’ekweyimirira. Kiwanuka ye mulongo omukulu akulira abalongo bonna n’emyoyo gyonna.\nOmuntu waabulijjo alina kukola ki mu nzikiriza?\nBw’oba oyagala okwenunula, okuva mu mbeera embi kkiriza bakabona ba Katonda bakubuulire ebigambo bya Ttonda, bawe omutima. Olina okusinza buli lunaku. Buli kitonde okusinza tteeka, buli lunaku waakiri emirundi esatu. Emmambya bw’esala olina okusinza, mu ttuntu ng’enjuba ereeze mu kawompo, awo obwattonda oba nabwo. Okusaba kuno okw’omu ttuntu kutandika ku ssaawa 6:00 ne kukoma ku ssaawa 8:00, mu biseera ebyo wonna w’osabira essaala eba nnungi nnyo. Kale awo ofukamira ne weewombeeka n’osaba ate n’oddamu akawungeezi ku ssaawa 12:30 ng’enjuba egenda okutuusa ku ssaawa 4:00 ez’ekiro.\nLunaku ki olw’okuwummula mu nzikiriza y’obuwangwa n’ennono?\nLuba Lwamukaaga kubanga tukkiriza nti Omutonzi bwe yali atonda ensi, yagitandika ku Lwassande n’amaliriza ku Lwomukaaga. Kale kw’olwo tolina kukola, genda osinze, yambalako ulungi, tokolerako byambyone.\nEnsinza y’obuwangwa n’ennono eyawukana etya n’ey’Abazungu gye baaleeta?\nTwawukana mu kusinza ku anga ffe tusinza Ttonda Nnamugereka ate bannaffe basinza Katonda. Yawukana nnyo kubanga ekigambo Ttonda kitegeeza oyo eyeetonda yekka na yekka era eyatonda ebiramu byonna. Ate Katonda kitegeeza Katonda muntu ate ye Ttonda Mwoyo. Obwakatonda bukolagana n’emibiri emiramu okugeza embwa bw’esisinkana embwa ezaala mbwa, omuntu azaala muntu. Kale kiringa bo bannaffe abasinza omuntu. Ekirala ffe tusinza mu nnimi zaffe, Omulugwala asinza mu lulwe, n’Omugisu, Omuteeso bwatyo. Bannaffe basinza mu Luganda naye n’ebikolwa ya Bazungu na Bawalabu. Peetero bwe yawandiika ebbaluwa teyagiwandiikirako Baganda oba Banyankole oba Baganda sso nga yali abalaba naye kuba si babe.\nNg’amadiini gano tegannajja, ensi teyaliimu bisiyaga, baana bawala kugenda ku nguudo okwetunda. Obusungu bwa Ttonda buvudde ku mizikiti na makanisa ng’abantu basinza mu ngeri etaabalagirwa. Faaza ayimirira z’ali n’agamba nti mugernde ,uzaale mwale era alifa tazadde talifumbirwa, kyokka nga ye tawasa. Kati oyo aligenda mu Ggulu? Baatulimba nti enkomerero ya mwaka gwa 20o0 naye nagwo gwayita. Baatugamba nti Katonda tazaala, kyokka ate bagamba nti Yesu mwana wa Katonda.\nObwakatonda bwogerera mu birooto era nabo bakukkiriza kuba Yesu yayimiriranga mu nsozi z’e Sinai n’afuna obubaka. Kaakati bw’oba otegedde nti Obwakatonda bwe bukuwabula n’okukulung’amya kati weebuuze nti bannaffe abo bo baloota mu Luyisirayiri? Lwaki bw’ofa bakuziika ku muzikiti nga bw’onmooba okomawo ojja kubbulukukira mu baana bo? Omuntu bw’afa ne mumuziika ayitibwa mugenzi, bw’akomawo tumuyita muzzi mwe muva ekigambo Muzimu. Eriyo omuzimu gwe wali olabye nga gusaba ssappule oba Tahbir?\nKatonda w’Omulokole wa mputtu, mulina kumwasira okulabika. Naye ffe olutuula n’oyimbamu ennyimba z’abalongo n’eza lubaale ng’alinnya ku mutwe. Kati balinnya nsozi okukuma ebyoto naffe gye tubeera. Kale weewuunya abantu! Ku nsi, Abaddugavu tumazeeko emyaka emitwalo 5, bo Abazungu bamazeeko emyaka emitwalo ebiri n’ekitundu. Kati bayinza batya okuba nga be batusinga okumanya Katonda?\nLwaki abantu basaba ne batafuna?\nKubanga basaba bubi mu ngeri etaabalagirwa. Olaba omuntu eyeeyita Jalia, asaba ng’ayagala Katonda amuwe omutwalo. N’atandima ng’akoowoola Katonda nti ,….”Nze Jalia, nsaba ompeeyo omutwalo….” Ati ekiro ku ssaawa mwenda, Katonda n’enmyoyo omusanvu bwe bakola ttaba miruka okugaba ebirungi n’ebibi, bw’awulira eddoboozi lya Jalia awa w’e Buwalabu ku banga liri mu nnono y’eyo sso si yiyo. Musaba mugaggawaza balala. Weeyite Nakatudde kubanga liri mu buwangwa bwo.\nNabbi Muhamad yafiira Madina era amalaalo ge gali mu mayinja ag’omuwendo era mazimbe. Kyokka amalaalo g’omusiraamu yenna tebagakkiriza kugassaako wadde ejjinja omuzimu gwa jjajjaawo gunyiige gukusiraanye.\nLubaale, Omuzimu, amayembe, Omusambwa n’abalongo byawule bli kimu okisse mu luse lwakyo.\nKitaawo wadde wamaanyi nnyo bw’akwata omuggo n’oddukira mu kitanda ewa jjajjaawo takuggyaayo. Ne jjajjaawo tasinga mukulu wa kika n’oyo tasinga wa asolya. Omuzimu gutudde ku mutendera gwa LC I era gwe gusookerwako naye tuguwa ekitiibwa era gwe mugairizi ogusooka. Palamenti gyeri, naye bw’oba oyagala amazzi ku kitu ndu ebbaluwa ogiggya wa LC I.\nEjjembe gy’emyoyo bajjajjaabo gye baaleeta ku Kika okuyambako mu mirimu egy’enjawulo, ge maanyi agayamba ku ebyo by’otobola kweyambako. Waliwo amayembe ag’obutonzi agatawangibwa. Muno mulimu Lukwata, Nnamuzinda, Kkunsa erikunsa empewo. Eyo lye limenya obusolya bw’abantu. Waliwo ejjembe lya Musisi eriyitibwa Lubanga erisisimula ettaka ne linyeenya. Eryo lye liseeseetula ebyazi n’ensozi n’okubunyisa amataba eri abo abataamutegeera.\nOmuzimu gw’osaba ekyokulya, ejjembe osaba bukuumi n’okuyigga ssente entonotono, ate emisambwa gigaba bulamu n’emirembe. Abalongo be balongoosa byonna ebikulemeredde. Ebyo byonna si Katonda, waggulu waabyo eriyo Ttonda Nnamugereka.\nPrevious: Tanda Pits: Holding the legend of death in Buganda\nNext: Kulanama Akubyeewo Ggwala\n30 thoughts on “Sewamala Musoke Tabangako Yeesu!”\nDissertation abstracts online https://dissertationhelpvfh.com/ dissertation proposal help\nCheap custom essay writing https://customessaywriterbyz.com/ custom essay UK\nWrite my papers discount code https://writemypaperbuyhrd.com/ pay\nThesis review thesiswritinghelpsjj.com help me write a thesis statement for free\nOnline pharmacy https://tadafcialirx.com/ buy tadalafil\nCheap tadalafil https://tadafcialirx.com/ buy cialis online\nBuy generic 100mg viagra online https://xviagrnorx.com/\nInternational viagra online https://viagstorerx.com over the counter viagra\nSueann Dryman says:


Bukedde Online - Ebikoleddwa okutangira ennyanja, emigga n’entobazzi okusaanawo\nEbikoleddwa okutangira ennyanja, emigga n’entobazzi okusaanawo\nDr. Callist Tindimugaya nga ye kaminsona mu kitongole ky’amazzi n’obutonde bw’ensi.\nENNYANJA Wamala e Mubende ne Chad zikalidde ne zikendeera amazzi nga kivudde ku bantu abeetooloddewo abalina enkozesa embi ku nnyanja zino. Mukoka akulugguka okuva mu nnimiro zaabwe ne ku nsonzi ezaaliko ebibiira nga baabitemawo ne bisigala byererezi, olwo n’aggweera mu nnyanja. Ettaka n’amayinja ebijjidde mu mukoka byalegama ku mabbali g’ennyanja ekyavaako amazzi okugenda nga gakalira mpola.\nRichard Kyambadde mu minisitule y’amazzi mu kitongole ekivunaanyizibwa ku by’entobazzi agamba nti enkozesa embi ey’ennyanja zino y’evuddeko amazzi gano okukalira, ekireetedde ebyennyanja okuggwaamu. Mu mbeera eno minisitule y’amazzi tegenda kulinda bantu bamale okwonoona emigga , entobazzi n’ennyanja endala ezisigadde eryoke eveeyo .\nKyambadde agamba nti; “Tuli mu kaweefube w’okulwanyisa enkozesa embi ey’ennyanja, emigga n’entobazzi okusobola okusigala nga tukozesa amazzi gaabyo nga tugaganyulwamu mu kiseera kino ate n’abalijja babisange nabo babiganyulwemu.\nMu kawefube ono tulwanyisa enkozesa embi ey’ennyanja Nalubaale, tetukkiriza balimi okwesembereza embalama okuggyako nga balekaayo mmita 100 okuva ku nnyanja. Era mu bitundu ebyetooloddewo tusimbye ebika by’emiti egy’enjawulo mu kaweefube w’okuzzaawo ebibira okwetooloola ennyanja Nalubaale.\nKino kigenda kukendeeza ku mukoka abadde akulugguka n’aggweera mu nnyanja. Ebibira bitandise okuddawo nga bingi bisimbiddwa nga tubawa emiti.\nLIPOOTA EKWATA KU NGERI EMIGGA, ENNYANJA GYE BIKALIRAAMU Mu lipoota eyakoleddwa minisitule evunannyizibwa ku mazzi n’obutonde bw’ensi eya 2017 eraga nti Uganda yonna etudde ku bwaguuga bwa 373,463 sq km.\nKuno kuliko ekitundu ekibutikiddwa amazzi omuli emigga , enzizi, ennyanja n’ebirala nga biwezaako 241,550sq km. Wabula ekyennyamiza, ekitundu ekibuutikiddwa amazzi tekikyawera kubanga amazzi gagenda gasaanyizibwawo nga gasigaddeko 21,497 sqkm nga bye bitundu 8.9 ku 100.\nGeorge Wamunga nga mukungu mu kitongole ekivunaanyizibwa ku ntobazzi n’emigga agamba nti mu ntobazzi zino mulimu ez’enkalakkalira nga tezisenguka mu kitundu yadde mu biseera by’omusana, ate endala zibeerawo mu biseera by’enkuba. Entobazzi ez’enkalakkalira zisinga kubeera mu masekkati g’eggwanga nga mulimu Ssezibwa, Lubigi, Mayanja, Nakivubo, Kinawattaka , Nakyesanja n’ewalala.\nEntobazzi zaatondebwa lwa kusengejja amazzi gonna nga tegannatuuka mu nnyanja nga zikenenula ebicaafu ebyandibadde biyingira obutereevu mu nnyanja.\nOKUSOOMOOZEBWA Nelson Waiswa nga mukungu mu minisitule y’amazzi n’obutonde agamba nti obuzibu bw’okusaanyaawo emigga, ennyanja n’entobazzi oyinza obutabulaba mu kiseera kino wabula ne bujja nga wayiseewo emyaka.\nWaiswa agamba nti embeera y’emigga okukalira kikosa abantu mu ngeri ez’enjawulo. Muno mwe muvudde amataba naddala mu bitundu bya Kampala eby’enjawulo naddala Bwaise, Namasuba - Batabata oluvannyuma lw’okusaanyaawo Lubigi ne Nakivubo abantu mwe beesenza.\nOlw’okuba omulimu gw’entobazzi kusengejja mazzi kyokka nga zisaanyiziddwaawo kikosezza gavumenti nti esaasaannya ssente nnyingi mu kugula eddagala lya Chlorine erikozesebwa mu kusengejja obucaafu mu mazzi. Ssinga amazzi gakalira mu nnyanja kitukosa ffena kubanga amasannyalaze ge tukozesa nago gakendeera.\nAmazzi amatono gabeera tegakyasobola kutambuza byuma bivaamu masannyalaze. Ekirala tufiiriddwa abalambuzi bangi abandibadde bagenda mu bifo omuli amazzi nga banyumirwa okugalambula.\nMu mbeera y’emu ebika by’ebyennyanja ebimu bitandise okuggwa mu ggwanga naddala ensonzi kubanga zizaalira mu bbumba, kyokka nga lisaanyiziddwaawo.\nAte emmamba nayo eyolekedde okusaanawo kubanga ebeera mu ntobazzi. Okusima omusenyu nakyo kivuddeko ebyennyanja naddala engege okufuuka ebyekkekwa.\nEbyennyanja bino bizaalira mu mazzi amatono mu musenyu mwe bibiika amaggi. Abasima omusenyu bwe basima batwaliramu amaggi agandivuddemu ebyennjanja. Ate empompogoma ezisigalamu za bulabe kubanga zifuula ennyanyanja ekiyanjayanja ekivaako amazzi okwewogoma mu mpompogoma oluvannyuma ne gakendera mu nnyanja.\nEra okusiima omusenyu kwa bulabe kubanga kuleka ennyanja yonna esiikuuse. Amazzi gafuuka macaafu nga kivaako ebyennyanja okufa. Ate ebyuma ebikozesebwa okusima nabyo bya bulabe ku byennyanja olw’amaloboozi ge bikolaagagoba ebyen nyanja. Kino kivuddeko ebyennyanja okufuuka ebyekkekwa n’okulinnya ebbeeyi. Abalima ebimuli nabo bakoze kinene mu kwonoona entobazzi n’emigga. Balimiramu ebimuli ne bikaliza gattako okuteekamu eddagala eritta ebiwuka n’ebyennyanja.\nMINISITULE KY’EKOZE OKUTANGIRA EMIGGA, ENNYANJA N’ NTOBAZzI OKUGGWAAWO Annet Nantongo avunaanyizibwa ku by’amazzi mu minisitule y’amazzi n’obutonde bw’ensi agamba nti abantu tubasomesa omugaso gw’entobazzi, emigga n’ennyanja ne tubalaga obulabe ssinga bisaanawo.\nEri abo abeesenza mu ntobazzi nga bazimbyemu amayumba, okulimiramu n’okukoleramu emirimu emirala tutandise okubagobamu. Ate omuntu ayagala okwesenza okumpi n’entobazzi alina okulekayo mmita 30 okuva amazzi we gakoma. Ennyanja entonotono alekaayo mmita 100 ate ennyanja ennene aleekayo mmita 200. Kyokka abamu ku basenguddwa tubawa pulojekiti ze basobola okukola ne basobola okwekulaakulanya.\nAbatuuze nga e Kamaliba twabawa enkoko, embizzi basobole okwekulaakulanya nga bye bimu ku byayonoonebwa mu kiseera omusumba Kakande bwe yali abasengula. Abalala tubawadde amagezi okwekolamu ebibiina by’okwekulaakulanya nga SACCO ne basobola okukolera awamu ne beegobako obwavu.\nMu nkola y’okuzzaawo ebibira, tugabira abantu emiti ne bagisimba ku ttaka lyabwe mu bifo ebigazi. Abalala tubakkiriza okufuna liizi ku ttaka ne basimba emiti kyokka nga pulojekiti zino zibeera zaabwe era baziganyulwamu. Twatondawo poliisi evunaannyizibwa ku bikwekweto mu bifo bino nga y’etuyambako okugumbulula abakozesa obubi amazzi.\nAbazimbye amakolero mu bifo nga bino tubawa amagezi okuteekamu amasengejjero g’ebivudde mu makolero gaabwe bireme kugenda butereevu mu nnyanja. Wabula minisitule ewa abantu baffe omukisa gw’okukulaakulanya ebifo ebimu omuli entobazzi kasita batuukiriza ebisaliddwaawo.\nAbamu ku bayinvesita tubawa omukisa okuzimba pulojekiti gye tulaba ng’eyambako okuggyawo obuzibu mu kitundu n’ereetawo enkulaakulana. Mu kitundu tuyinza okuba nga tulinamu oluzzi kyokka ng’amazzi agavaamu macaafu, ssinga yinvesita asalawo okuleetawo pulojekiti y’okutambuza amazzi amalungi mu kitundu tukyayinza okumuwa olukusa okukulaakulanya entobazzi awali oluzzi.\nOlw’okuba kasasiro naye afuuse kizibu mu ggwanga twagula ebimmotoka ebikuhhaanya n’okuggya kasasiro nga biyambako okumukuhhaanya n’akendera mu Kampala.\nDr. Callist Tindimugaya nga Kaminsona mu minisitule y’amazzi n’obutonde bw’ensi agamba nti buvunaanyizibwa bwa buli muntu yenna okukuuma ebifo omuli amazzi bireme okusaanawo nga bafaayo okubitangira nga balima mu ngeri ennuhhamu okubiwa amabanga amatuufu lwe tujja okubiwangaza. Obutamansa kasasiro n’obucaafu naddala abata kazambi mu biseera ng’enkuba etonnye.


Bukedde Online - ‘Poliisi yaakazuula emmundu ssatu\nEyasse owa Mobile Money bamukutte amasasi...\nFred Enga ng'annyonnyola\nENANGA yategeezezza nti okunoonyereza poliisi kwe yakoze naddala ku bisosonkole by’amasasi kyazuuliddwa nti emmundu eyasangiddwa ne Mangusho ye yakozesebwa okutta Harriet Nalwadda n’omukozi we Moreen Nalwadda abakubwa amasasi nga June 6 2019 amasasi agaabattirawo era nga kiteeberezebwa nti Mangusho ye yagamukuba okusinziira ku bisosonkole by’amasasi ebyasangibwa e Zana n’amasasi agaasangiddwa mu mmundu ya Mangusho.\nYagambye nti era baakizudde ng’abaakwatiddwa era bwe beenyigira mu bunyazi obwenjawulo omwali okuteega abantu e Kimaanya Masaka bwe bateega mmotoka nnamba UBA 874 ku mudumu gw’emmundu ne bagibba oluvannyuma baagitunda mu ggwanga lya South Sudan.\nYannyonnyodde nti era abazigu bano nga May 4 2019 baateega omusuubuzi okuva mu ggwanga lya Turkey ne banyaga ebintu bye ebyali mu mmotoka wabula kamera z’oku luguudo ne zikwata ebifaananyi by’emmotoka gye baali batambuliramu.\nOkunoonyereza era kulaga nti abazigu bano era be baalumba omusuubuzi wa Mobile money Denis Mwesigwa owe Nateete Church zooni ne bamubba emitwalo 61 nga mu kumubba baakuba omuvubuka Raphael Walugembe amasasi agaamuttirawo bwe yali ava mu nnyumba ya bazaddebe.\nEnanga yagambye nti era abazigu bano beenyigira mu kubba omukazi Sanyu Nalukwago nga May 17 2019 bwe baamulondoola okuva e Nateete gy’akolera okutuuka e Kitende Cell A ne bamubbako obukadde 16 ku mudumu gw’emmundu era nga baali batambulira mu mmotoka nnamba UBE 418A nayo eyazuuliddwa.\nYagambye nti okuva ekikwekweto okulwanyisa abazigu kitandika baakazuula emmundu 3 nga bbiri zaggyibwa mu kikomera e Masanafu ng’endala yazuuliddwa e Zana.\nYategeezezza nti okunoonyereza kwe baliko kati kwe kuzuula oba abazigu bano balina akakwate ku bunyazi obuzze bubaawo okuli ku Cheap Hardware e Nansana , ku Super Market e Mpereerwe n’e Mbale abazigu bwe batta omusirikale wa Flying Squad mu kuwaanyisiganya amasasi.\nYagambye nti abakwatiddwa bavunaanibwa emisango 3 egy’okutta, emisango 6 egy’okubbisa emmundu n’okusangibwa n’emmundu mu bukyamu. Mangusho ne Ochan baali bajaasi mu ggye lya UPDF oluvannyuma ne baddukayo bwe beenyigira mu bikolobero ebyenjawulo nga Ochan yakuba mujaasi munne amasasi.\nYagasseeko nti era poliisi ng’ekolaganira wamu n’ebitongole ebirala okuli ISO ne CMI baliko abazigu abalala be bakyanoonya nga Richard Kasirye ng’ono ye yatoloka bwe yakuba amasasi n’abula ku basirikale.\nMu kwaza ekikomera e Masanafu abasirikale balina ebiwandiiko bya kkooti bye baazuula okwali amannya ag’enjawulo okuli abajaasi , Denis Mangusho, David Wamala, Edward Mubbale, John Koka Ochom Frank Jumba , Jefferi Ddembe , Yusuf Jjingo, Rajab Mulwanya ne Kamada Ssentamu .\nAte ekiwandiiko ekirala kwaliko Denis Mangusho, David Wamala, Edward Mubbale, Frank Jjumba amanyiddwa nga Salongo Small, ne Jaffer Ddembe amanyiddwa nga Ssaalongo Fat\nKitende Cell A


Bukedde Online - Amateeka g'okwegatta agatali mawandiike g'otasaana kumenya\nAmateeka g'okwegatta agatali mawandiike g'otasaana kumenya\nLwaki abafumbo bongedde okukaka bannaabwe omukwano\nOmusajja yanfunyisa olubuto n'atabuka\nWaliwo amateeka g’okwegatta agatali mawandiike g’osaana okugoberera ng’osinda omukwano n’omwagalwa wo.\nBano baabadde mu kifo ekisanyukirwamu nga baliko bye bateesa.\nWaliwo amateeka g’okwegatta agatali mawandiike g’osaana okugoberera ng’osinda omukwano n’omwagalwa wo. Singa ogamenya mu kiseera ng’oteekateeka munno okwegatta oba nga mumalirizza emirundi egisinga kitta ekyoyerezi ky’okwagala okwegatta. Okusinda omukwano kwetaaga embeera y’obukkakkamu n’obutanonooza kino na kiri bwe mubeera mwagala okwesa ekyeso ekisuffu.\n1 Okugaya sayizi ya munno.\nAbakazi abamu batera okugaya sayizi y’omusajja n’amulagirawo nga bw’atagenda kumutuuka wala abasinga kye baakazaako erya ‘Kajiiko mu ggama’. Kino kimalamu omusajja amaanyi era bw’atabeera wa mbavu nnyo ensiitaano eyinza n’okumulema.\n2 Okukwata n’okukebera essimu:\nOkusinda omukwano kwetaaga obwongo obukkakkamu obutayingiziddwamu nsonga ndala oba abantu abalala. Kyandibadde kirungi okuggyako essimu nga mugenda okusinda omukwano kuba bw’evuga nga muli mu kyeso oba ng’oteekateeka munno okwesogga ensiitaano kitera okutaataaganya obwongo ne buva ku mulamwa. Watya nga waliwo akubikira oba nga webbye bwebbi ng’omwagalwa ow’awaka y’akubye essimu. Ate n’okutandika okukebera essimu nga mugenda mu nsiitaano oba nga mumalirizza kireetera munno okuwulira ng’aggyiddwaako ebirowoozo n’obizza ku kintu ekirala.\n3 Embeera y’obuyonjo\nObuyonjo kintu kikulu mu nsiitaano y’omukwano bw’oba oyagala onyumirwe ne munno. Abantu abamu basakaatira mu bitundu ebyekyama era munne bw’amukubako eriiso kiyinza okumukanga n’akutunuulira ng’omujama. Abalala tebanaaba ne babeera nga bavaamu olusu omumalako bannaabwe emirembe. Bwe gutuuka ku basokoola ennyindo, abayisa omukka mu kiseera ky’okusinda omukwano oba ng’oteekateeka munno nabyo bitta obwagazi bwa munno.\n4 Okutamiira ekisusse\nWadde abasajja abamu baagala bakyala baabwe banyweko ku bitamiiza nga ku bbiya, wayini n’ebirala okusobola okweta obulungi n’okuggwaamu ensonyi, abakazi abamu beekokkola abasajja abanywa ne bagangayira nga bagamba nti bwe batuuka mu kitanda bafubutuka bufubutusi ne batabateekateeka kimala ate abalala ne bavuyabuvuya.\n5 Okussaako ttivvi\nOkusinda omukwano kwetaaga obwongo obutebenkedde era buli lw’okuteekamu ekintu ekirala oyinza okuva ku mulama ne bigaana. Abantu abamu balina omuze gw’okuteekako ttivvi nga basinda omukwano oba nga bateekateeka bannaabwe okusinda omukwano. Kino kivaako obwongo bw’omuntu okuwukuga n’ava ku mulamwa singa wabaawo eikiragibwa ku ttivvi.\n6 Okuddukira mu kinaabiro.\nAbantu abamu balina omuze gw’okudduka mu kinaabiro okunaaba amangu ddala nga yaakava ku munne oba okweraba mu ndabirwamu okumanya bw’afaanana. Kibeera kitegeerekeka nti oyogala obuyonjo naye kyetaaga okuwambaatira munno nga mwakamaliriza ensitaano n’omubuuza engeri gy’ebadde n’okumwebaza.\n7 Okudduka okwambala\nWaliwo abalina omuze gw’okudduka okwambala nga baakamaliriza okwegatta. Abamu babeera beekwasa nga bwe bakeereye, abalala nti bagenda ku mirimu oba okwewala okubasanga naddala ku mukwano ogw’okubbirira. Kisaana oweeyo munno eddakiika nga ziizo n’otobeera ng’abbye obubbi.\n8 Okubudaabuda munno;\nAbaagalana abamu balina omuze gw’okugwa eri n’atandika okufuluuta nga tobuzeebuze munno. Kino kimalamu amaanyi n’obeera ng’atasiimye munno. Osaana okumubudaabuda n’awulira nti asiimiddwa n’okufiibwako.\nEmize 5 gy'olina okwewala onyumirwe Ssekukkulu


Ssaabasajja | Ekika Ky'Omutima\nEBIGAMBO BYA SSAABASAJJA KABAKA\n1.Yali Nakasero mu July 2011: Njagala mbategeeze nti mwegendereze abo aba-vaayo nga bagamba nti bo bebalumirwa Buganda okusinga bannaabwe, batume. Baagala bawe ekifaananyi nti bo bebal-wana okulaba nga banyweza empagi za Buganda so ng’ate bazze kuzinafuya na kuzitemawo.\n2.April 2013 ng’aggulawo Muganzirwazza: Tulina okwenyumiriza ennyo mu mulimu guno kubanga gulaze ekikulu ekiri mu\nkugobererra enkola n’enteekateeka (Planning) ebintu byaffe olumu tebibeeramu planning emala. Nze nsanyuse nnyo kubanga ekikulu ekiva mu planning kiri wano nkirabako.\n3.July 2014 yabadde Mawogola: Nga tuli mu kaweefube w’okwegobako obwavu mu maka gaffe tubakubiriza okulaba nga buli kiseera tulima ebintu eby’ettunzi ng’emmwaanyi, ensuku z’ebitooke, kasooli n’ebirala. At’era ebyo byonna tubirabirire bulungi okutusobozesa okufuna amakungula ageegasa.\n4.November 2013 yali Butambala: Twagala era okusaba gavumenti nti eddagala eriweweeza ku bulwadde bwa siriimu lyetaaga okuleetebwa mu malwaliro gaffe gonna naddala amalwaliro ag’omu byalo.\n5.November 2014 ng’ali ne Nkobazambogo ku Lubiri e Mmengo: Abavubuka baffe mutwale eky’okusoma ng’ekintu ekikulu ekijja okubaggya mu butamanya n’okufuna emirimu.\n6.July 2013 ng’akuza amatikkira aga 20: Mu kifo eky’okukozesa eryanyi tukkaanyenga bukkaanya mu Lungereza kyebayita Consensus. Twagala nnyo okuteesaganya okuleetawo okwesiima n’obutebenkevu mu ggwanga lyaffe Uganda naye ate twagala nnyo tuteese nga buli ludda luwa lunnaalwo ekitiibwa ekisaanidde.\n7.January 2012 ng’aggulawo omwaka mu Lubiri: Abantu baffe,bakitegedde nti bbo bennyini balina okwenyigira mu mulimu ogw’okuzimba eggwanga eryamaanyi era erijja okuyamba abaana baffe mu biseera ebyomumaaso\n8.Junuary 2014 e kangulumira ng’alambula Bugerere: Obwakaba bwetegefu nnyo okukolagana n’abantu abaamawanga gonna era nga bwetubadde tukola singa wanaabeerawo okukkaanya n’okussa ekitiibwa mu nsalo za Buganda n’obuwangwa bwaffe. Abaweereza ba gavumenti eya wakati ne Mmengo ffenna tuweereza omuntu omu n’olwekyo tuleme kwetemaatemamu.\n9.August 2012 yali Sentema: Tetujja kukoowa kubanja bintu byaffe naye ku lw’obulungi, tujja kugenda mu maaso n’enteeseganya ez’emirembe nga tukulembeza amazima n’obwenkanya.\n10.2011 bweyali aggulawo Olukiiko e Mmengo: Tulina okusigala nga tuli banywevu mwebyo byonna bye twagala nga bino: Okugabana obuyinza , aseka hehehee… Ndowooza ekyo kyenjogedde mukitegedde bulungi?\n1 Response to Ssaabasajja\nkiweewa rashidi says:\nthis is good for de clan


Bukedde Online - Yasin Nasser tatidde ku bw'engule ya NRC\nOwa FMU asiimye Robert Kabushenga owa Vision...\nNasser, yamalidde mu kyakuna mu mpaka za ‘Total Kabalega Hoima Rally’ ezaabadde mu bitundu by’e Hoima ku wiikendi. Arthur Blick ye yawangudde.\nNasser ng'avuga Subaru GVB mw'avuganyizza.\nYasin Nasser 415\nArthur Blick Jr 385\n“SITIDDE. Empaka z’e Hoima zaabadde nnungi okukomekereza olutalo lw’engule wabula tekyasobose. Nnakozeseza akakodyo k’okwegendereza nga ntidde okuva ku kubbo olw’obuseerezi wabula tekaankoledde,” Bye byabadde ebigambo bya Yasin Nasser.\nYayongeddeko nti, “Mu mpaka eziddako (Kapeeka Rally) ezigenda okugalawo kalenda, mugenda kulaba Nasser ow’enjawulo. Ekirundi engule tugisigaddeko babiri era kati ng’enda kuvuga nga mmanyi gwe nnina okutunuulira.”\nNasser, yamalidde mu kyakuna mu mpaka za ‘Total Kabalega Hoima Rally’ ezaabadde mu bitundu by’e Hoima ku wiikendi. Ekifo kino kyamuleese asinga Arthur Blick ali mu kyokubiri ku ngule y’eggwanga (NRC) obubonero 30 bwokka.\nOkuwangula engule, Nasser yeetaaga kumalira mu kyakubiri ssinga Blick abeera awangudde ez’e Kapeeka wabula ssinga abeera tawangudde (Blick), Nasser yeetaaga kumalira waggulu we oba mu bifo ebitakka wansi wa musanvu ebisooka.\nEmpaka z’e Kapeeka zisuubirwa okubeerawo mu wiikendi esembayo mu mwezi ogujja.\n‘Total Kabalega Hoima Rally’,\nAbadde akulira Poliisi ya CPS agobeddwa mu office.


Bukedde Online - Owa Mbogo High awangudde eza Badminton\nUganda ewangudde emidaali munaana e Dubai...\nOmuyizi wa Mbogo High awangudde empaka za Badminton w'amasomero n'ategeeza nga bwakolerera egya Commonwealth\nKapiteeni wa Mbogo High School mu Badminton, Tracy Naluwooza ne banne nga bakwasiddwa ekikopo\nTracy Naluwooza, omuyizi wa Mbogo High agambye nti obukodyo bwe yayize mu mpaka za Uganda International mu February, bwamuyambye okweddiza obwannantameggwa bw’empaka za Taibah International Schools Badminton Championships. Empaka zino zimaze ennaku ssatu mu MTN Arena e Lugogo.\nNaluwooza, asoma mu S2, era agambye nti kati ayagala kuzimba kirooto kye eky’okuzannyira Uganda mu mizannyo gya Commonwealth ne Olympics.\n“Fadilah Shamika tambeeredde mwangu, yankubako mu 2017 naye omwaka oguwedde ne guno mmuwangudde nga nkozesa obukodyo bwe nafunye mu za Uganda International n’omutendesi William Kabindi. Tukyalina okukola ennyo okutuuka mu Olympics ne Commonwealth kubanga Uganda omutindo gukyali wansi nnyo”, Naluwooza bwe yategeezezza.\nMu mpaka zino ezeetabiddwamu abazannyi 370 okuva mu masomero 34, Naluwooza yakubye Fadilah Shamika mu b’emyaka 15 ne 19, sso nga mu balenzi ab’emyaka 19, Muzafar Lubega (Kakungulu Memorial) yakubye Augustus Owiny owa Kibuli SSS, ate Samuel Wasswa owa Kibuli n’awangula Paul Makande owa Kakungulu, mu b’emyaka 15.\nMusaayimuto acamudde abawagizi ba volleyball


Bukedde Online - Entalo Muhangi z'alwanye\nKiki ekyasse Charles Muhangi?!\nEngeri omukyala Omusiraamu gye yandyeyisizzaamu...\nOBULAMU bwe buba lutalo, Charles Muhangi 61, alwanye entalo eziwera era w’afiiridde ng’akyazuuzumba ne luno lw’oyinza okuyita olutalo kabedwa mu bulamu bwe olw’abagagga banne Francis Drake Lubega ne Mansur Matovu amanyiddwa nga Yanga be yatutteko ebizimbe; ekya Qualicel ne Nabukeera olw’enkaayana zaabwe ezimaze emyaka 14.\nOmugenzi Muhangi ne Yanga Matovu (ku ddyo) omu ku bagagga be yatwalidde ebizimbe.\nEnkaayana zibadde ku ttaka eryali erya Bbaasi z’Abaganda nga bombi, Drake Lubega ne Muhangi bawera nti buli omu ye mutuufu era Muhangi w’afiiride nga yaakamala okubowa ebizimbe bya Drake Lubega ne Yanga ebyazimbibwa ku ttaka lino erya Bbaasi z’Abaganda.\nOLUTALO LWA MUHANGI NE DRAKE LWAVA WA?\nMu mwaka 2002, KCCA eyali KCC mu kiseera ekyo yakkiriza okugaba liizi ku ttaka lya Bbaasi z’Abganda eri kkampuni mwenda ezeegatta ne zikola ekibiina; Uganda Bus Operators’ Association (UBOA) oluvannyuma ekyafuulibwa kkampuni eyitibwa UBOA Investments Ltd.\nKkampuni zino kwaliko; Lowi Roadway Ltd, Long Freighters Ltd, Kyn and Reyne Investments, Horizon Coaches Ltd, Kabonesa Investments Ltd, Travelers Choice Ltd, Hajji Asuman Junju and Sons Ltd, UBOA Central Ltd ne Global Technical Works Ltd.\nOkusika omuguwa kwasookera mu bakulira kkampuni zino, abamu nga balumiriza bannaabwe okwekomya ettaka n’obuyinza bwonna ku nzirukanya ya ppaaka ya bbaasi ate ng’ettaka lyabwe bonna.\nEkiseera ekyo kkampuni ya Horizon Coaches Ltd. ye yali eddukanya ppaaka ya bbaasi ng’obuyinza bwonna bwali mu mikono gya Muhangi, ng’ono ye nnannyini kkampuni ya Horizon Coaches Ltd.\nKu ttaka eryo erisoba mu yiika ebbiri, kwaliko akatale akayitibwa ‘Akatimba’ ng’akatale ako kaali si kazimbe wabula ka bibaawo n’ebitiititi.\nAkatale kaasendebwa era ekibangirizi we kaali kkampuni ya UBOA Investments Ltd. n’etundawo.\nYaguzaawo abagagga okuli John Bosco Muwonge, John Ssebalamu ne Christine Nabukeera era ne bazimbawo ebizimbe okuli Premium n’ebirala era eyo teri nkaayana.\nOkutunda ekitundu ky’ettaka lino tekyasanyusa abamu ku bakulira kkampuni ez’enjawulo ezeegatta KCC n’eziwa ettaka.\nBaali bakyayogera ku butunzi obwo ate ne bawulira ebigambibwa nti kkampuni ya Total nayo bagisaliddeko ekitundu ezimbeko essundiro ly’amafuta . Kino kyasajjula abakulira kkampuni endala omunaana ezeegatta bagule ettaka eryo.\nBaalumiriza nti okutunda abamu tebaategeezebwa era kigambibwa nti baatuula ne basalawo nti ettaka eryo balitunde kubanga n’emyaka gya liizi etaano KCC gye yali ebawadde nga gikunukkiriza okuggwaako.\nMu 2005 , abakulira kkampuni omunaana baatuula nga munnaabwe Muhangi owa kkampuni ya Horizon Coaches Ltd. taliiwo ng’afunidde ebizibu e Mbarara gye yali aggaliddwa mu kkomera ne basalawo okunoonya omugagga atwale ettaka balitaase okuddayo mu KCCA.\nKCCA yali ebataddeko akakwakkulizo nti bwe balemererwa okukulaakulanya ettaka eryo mu myaka etaano liizi bagenda kugibaggyako. Baafuna omugagga Francis Drake Lubega naye eyakkiriza okuligula.\nDRAKE NE MUHANGI BATANDIKA OKUSIKA OMUGUWA\nNga December 23, 2005, kkampuni musanvu ku kkampuni mwenda zaaguza Drake Lubega ettaka. Eno ye yali entandikwa y’olutalo wakati wa Drake Lubega ne Charles Muhangi.\nMuhangi yawakanya obutunzi buno nti bwakolebwa taliiwo era emigabo gye gyonna gyabalibwamu ssente naye byonna n’abigaana.\nLubega olwasasula ettaka ssente ezisoba mu buwumbi butaano buli kkampuni teyalinda.\nAkeedi Nabukeera gye yawambye n’agituuma ‘Bazannya n’engo’\nMu ggandaalo lya Ssekukkulu yagenda n’amenya ebiyumba by’abasaabaze ebyaliko ekitundu ekimu n’azimbako ebizimbe bya Qualicel Bus Terminal era n’aguzaako ne mugagga munne Mansoor Matovu (Yanga) naye eyazimbako akeedi eyitibwa Nabukeera Plaza.\nMu 2006 Muhangi yamulumba n’ayagala okuwambawo kyokka n’amulemesa era okuzimba ku ppaaka awo amasasi gaanyooka.\nDrake Lubega yamumegga n’azimba n’amaliriza byonna ku biragiro bya kkooti.\nMu 2007 Muhangi yaggulawo omusango n’afuna ekiragiro. Yayingira mu ppaaka n’amalamu omwezi ng’asolooza kyokka Drake n’addayo mu kkooti era n’amufulumya.\nOluvannyuma baafulumya lipooti okuva mu ofiisi ya Pulezidenti ekola ku by’ettaka ng’eraga nti waaliwo ensobi eyakolebwa mu kukyusa obwannannyini bw’ettaka okuva mu mikono kya UBOA Investments Ltd. era ebyapa biddemu byekebejjebwe.\nKino kyawa Muhangi amaanyi n’ayagala okuddayo ku ttaka era n’agobwa ng’ateekwa kuggulawo musango mu kkooti Enkulu n’eragira nti ebyapa bisazibwemu kubanga kkooti y’erina obuyinza okulagira ku byapa.\nDRAKE LUBEGA YEENYWEZA\nLubega yafuna ekiragiro kya kkooti ekinyweza ettaka lye. Mu 2011, Lubega yeekubira enduulu mu kkooti ya Ssemateeka ng’awakanya lipooti eyali ekoleddwa ku ttaka okwemulugunya ne bakugoba era olutalo ne lubeerawo lunene n’emmundu ne zivaayo kyokka nga Muhangi talina kiragiro kya kkooti kiragira kusazaamu byapa bya Lubega okuggyako lipooti y’akakiiko k’ettaka.\nDrake Lubega yajulira mu kkooti ey’oku ntikko abalamuzi bataano: Jotham Tumwesigye, Mayambala Kisaakye Stella Arach-Amoko, Eldard Mwangusya ne Lillian Tibatemwa, nga May 26, 2017 baagoba okujulira kwe ng’awakanya ensala ya kkooti ejulirwamu eyasalawo nga April 29, 2015 okumusingisa omusango.\nNga July 2017, Muhangi yawandiikira omuwandiisi wa kkooti ejulirwamu ng’amutegeeza nti ssente z’engassi yazifuna kati ayagala kiragiro ayingire ku ttaka lye.\nOmuwandiisi wa kkooti ejulirwamu Deo Nizeyimana yawandiikira omulamuzi Remy Kasule amuwabule ekyokukola ng’amugattiddeko okukkiriziganya okwali mu kkooti nga Lubega aggyayo omusango nga July 22, 2016.\nOmulamuzi Remmy Kasule yawabula Ssaabawandiisi wa kkooti Deo Nizeyimana nti ekiragiro kyokka ekiteekeddwa okussibwa mu kkooti kusasula ssente ezaakozesebwa mu kkooti naye amateeka tegakkiriza kuddiza Muhangi ttaka.\nMuhangi yalemerako okusaba ekiragiro kya kkooti era ebbaluwa nnyingi nga ziva mu ofiisi ya Ssaabaluhhamya wa gavumenti ku by’amateeka zaafuluma.\nNga July 21, 2017 omumyuka wa Ssaabawolereza wa Gavumenti Mwesigwa Rukutana yawandiika ebbaluwa ng’erimu ebiragiro byonna ebizze bifulumizibwa okuva 2011 era n’alagira nti tewali kiragiro kya kkooti kikkiriza Muhangi kuyingira ku ttaka nti embeera esigale nga bw’eri.\nNga October 23, 2018, Muhangi yazzeeyo mu ofiisi etaputa amateeka n’afuna ebbaluwa eriko omukono gwa Charity Nabasa eyamuwadde ebbaluwa ku lwa mukama we ataputa amateeka eyaluhhamizza nti Muhangi yagobwa mu bukyamu era poliisi emuyambe okuddayo ku ttaka lye.\nOmugagga Charles Muhangi,\nOlutalo lwa Muhangi ne Drake Lubega lusitudde enkundi, Ebbaluwa eyaweereddwa Muhangi esaziddwamu


Ssente z’abakade zetaaga okwongerwako okuva 25,000/- okudda ku 50,000/- | Dembe FM 90.4\nSsente z’abakade zetaaga okwongerwako okuva 25,000/- okudda ku 50,000/-\nBya Juliet Nalwooga\nSave the Children, ekitongole kyobwanakyewa ekitakabanira eddembe lyabaana bagamba nti abaana okwetoloola egwanga, bayita mu kusomozebwa kungi, era tebamanyisiddwa kimala ku buyambi bwebatekeddwa okufuna okuva mu gavumenti.\nMichael Ochirechan, akulira embeera z’abaana oba Head of Youth Empowerment and Livelihoods ku kitongole kino, agambye nti okusomozebwa okwajja mu byenfuna olwa ssenyiga omukambwe kulina kinene kyekwakosa abaana.\nAgambye nti ddala ebizibu bingi abaana byebafunye awaka, nga tebali mu masomero.\nOno ayogedde ku ntekateka ya gavumenti eya Social Assistance Grants for Empowerment (SAGE) eyabakadde, ngabaana 6% bokka bebaganyulwa okugeza mu byenjigiriza, ku mitwalo 2 nekitundu eziweebwa ba jajja baabwe buli mwezi.\nOno ayagala ensimbi zino zongwerako okutuuka, wakaiiri ku mitwalo 5 kubanga ziriko bingi, okuli nobuvunayizbwa bwabaana.


Baakozesezza enkola ey'ekikugu ey'okufuna obutoffaali bw'omubiri obwamuweereddwa abazirakisa abalina ‘omusaayi ogulina amaanyi agalwanyisa endwadde era si nnyangu kukolebwa ku buli muntu ate ng'eyinza n'okumuviirako okufa nga bamujjanjaba.\nAdam Castillejo, 40, ye yakoze emitwe gy'amawulire ku mikutu egy'ensi okuli ogwa BBC, CNN n'empapula z'amawulire e Bungereza ne Amerika abasawo bwe baakakasizza nti yawonye akawuka.\nYakeberwa ng'alina akawuka ka siriimu mu 2003 era n'atandika okuweebwa eddagala eriweweeza obulwadde okutuusa mu 2012.\nMu mwaka oguwedde embeera yasajjuka bwe yafuna obulwadde bwa kookolo abakugu basalawo okumuggyamu obusomyo bw'omu magumba obwa kookolo nabwo obwali bumusumbuwa ne bamussaamu obulala obwamuweebwa abazirakisa.\nAbazirakisa bano baalina obutoffaali bw'omubiri obutakwatibwa siriimu era olwabumussaamu naye n'awona.\nOmulwadde ono eyakaziddwaako ‘'London patient'' eyava mu ggwanga lya Venezuela, abasawo balangiridde nti takyalina siriimu bwe bamukebedde ne batamuzuulamu kawuka emyezi 30 bukya akoma kumira ddagala.\nAbanoonyereza ku yunivasite ya Cambridge mu Bungereza babadde bamukebera okumala emyezi 18 ne batamuzuulamu kawuka ka siriimu ng'okunoonyereza n'okujjanjaba kuno kwakuliddwa Prof. Rayindra Gupta.\nMuseveni akyaddeko mu lufula n'abasuubiza okwongera omutindo ku byebakola


Bukedde Online - Palamenti ebuuliriza ku Bannayuganda abasuubulira e Juba abaafiirwa ebyabwe ne batasasulwa\nAmagye gasibye omujaasi waago emyaka 80...\nAkakiiko kali mu kwekenneenya okulaba abasuubuzi abaasasulwa n’abataasasulwa. Kigambibwa nti ku makampuni 33 palamenti ge yakkiriza gavumenti egaliyirire amakampuni 10 gokka ge gaaliyirirwa.\nPALAMENTI etandise okubuuliriza ku basuubuzi Bannayuganda abeemulugunya nti baafiirwa ebyabwe bye batwala e South Sudan ne bitasasulwa, gavumenti ya Uganda n’ebasuubiza okubaliyirira kyokka ne kitakolebwa.\nAbamu ku basuubuzi bano baafiirwa ebyabwe nga n’olutalo lw’e Sudan olwaliwo mu 2013 terunnabalukawo ng’ate abalala ebintu byabwe byawambibwa nga babitutteyo ne batasasulwa era beemulugunya nti ssi kya bwenkanya okuba nga tebannaliyirirwa ng’ate bannaabwe abamu baaliyirirwa.\nAbasuubuzi bano baabadde mu kakiiko ka palamenti akabuuliriza ku nsonga zino akakubirizibwa Ann M aria Nankabirwa (Kyankwanzi).\nNga sipiika Rebecca Kadaga tannalagira kya kussibwawo kakiiko kano, abamu ku babaka babadde beemulugunya nti okuliyirira abasuubuzi tekwalimu bwenkanya ng’abamu baafikka.\nOmubaka Muhammad Nsereko (Kampala) eyakulembedde abasuubuzi okubatwala mu kakiiko yagambye nti gavumenti yasasula amakampuni 10 omudidi gw’ensimbi amalala 23 ne gasigala mu bbanga.\n‘’Obukadde bwa ddoola 56 (eza Uganda zikunukkiriza mu buwumbi 170 ) ezassibwawo okuliyirira abasuubuzi bano tezaagabanyizibwa bulungi. Amakampuni 10 agaasasulwa obukadde bwa ddoola 41 (eza Uganda obuwumbi 123) omwaka guno ate zaali zaasasulwa dda endala obukadde bwa ddoola 15 ( eza Uganda obuwumbi 45) nga 2016 tannatuuka,’’ Nsereko bwe yagambye. N’agattako nti n’ezimu ku kkampuni ezaasasulwa tezaali za Bannayuganda.\nAmos Byamugisha owa Amos Investments yagambye nti amakampuni agamu agaali gasasuddwa era gaalabikira ne lukalala olwokubiri era gaddemu okusasulwa.\nNankabirwa yasuubizza abasuubuzi nti akakiiko kagenda kufuba okulaba ng’ensonga zaabwe zikolwako.\nAnn M aria Nankabirwa (Kyankwanzi).,\nMuhammad Nsereko (Kampala),\nAmos Byamugisha - Amos Investments